Pol Corpas selesa berpuasa, kini lebih berdisiplin
Oleh MUSTAQIM MOHAMED

29 Mac 2023, 5:05 pm
KOTA BHARU – Penolong Jurulatih dan Penganalisis Video Kelantan FC, Pol Corpas Cuatrecasas atau nama baharunya, Abu Bakar tidak terbeban dengan ibadah puasa pada bulan Ramadan walaupun baru pertama kali melaluinya.
Menurut Pol Corpas, ibadah tersebut sebenarnya dapat membantu di dalam meningkatkan fokus dan disiplin diri sekali gus memperkuatkan mentaliti individu seandainya benar-benar dihayati.
“Bagi saya berpuasa adalah ibadat yang sangat baik. Saya rasa Allah sedang membantu saya untuk jadi lebih tenang dan bersabar. Saya tiada masalah malah bersyukur kerana dapat menjalani ibadat puasa pada Ramadan kali ini.
“Ibadah puasa sebenarnya membantu dalam mengekalkan fokus dan disiplin kerana ketika anda bertambah lapar dan dahaga, minda akan akan betul-betul bekerja untuk kekal tenang dan sabar menjalani rutin harian,” katanya ketika ditemui selepas Majlis Memeterai Perjanjian Rakan Strategik Sani Ekspress dan Kelantan FC semalam.
Abu Bakar menjelaskan, beliau telah menyusun jadual harian dengan baik bagi membolehkannya melalui tugas serta rutin harian sekali gus membantu menangani lapar dan dahaga sepanjang sehari berpuasa.
Ditanya mengenai perjalanan menerima Islam, beliau menjelaskan ia berlaku lebih kurang sebulan lalu dan pemilik Kelantan FC, Norizam Tukiman menjadi salah seorang individu penting dalam proses tersebut.

“Norizam banyak membantu terutama memandu lafaz syahadah saya lebih kurang sebulan lalu. Beliau turut memperkenalkan saya dengan Hidayah Centre Foundation untuk membimbing saya menjadi Muslim yang baik.
“Selain itu teman wanita saya yang merupakan gadis Melayu dan tinggal di Kuala Lumpur banyak menceritakan serta menerangkan perkara-perkara berkaitan Islam sepanjang tiga tahun kami bersama,” katanya.
Abu Bakar mendedahkan, konsep keesaan Allah merupaan nilai utama yang menarik dirinya kepada Islam kerana beliau benar-benar percaya serta menyokong konsep ketaatan kepada Tuhan Yang Esa.
Sementara itu, Norizam menyatakan rasa gembira apabila mengetahui Abu Bakar sebenarnya menyimpan hasrat untuk memeluk Islam dan beliau berpeluang memandu lafaz syahadah penolong jurulatih itu.
“Apabila saya tanya sama ada beliau percaya kepada Allah serta Nabi Muhammad SAW, Abu Bakar mengaku percaya kepada keduanya dan berlakulah lafaz syahadah itu. Beliau kini menerima bimbingan daripada Hidayah Centre Foundation.
“Saya berkesempatan untuk berbual dengan Abu Bakar dan beliau mengakui ada perasaan berbeza apabila menyambut Ramadan sebelum dan selepas memeluk Islam. Sebagai saudara seagama, kami di Kelantan FC menyokong penuh hasratnya,” ujarnya. – KOSMO! ONLINE


Terbuka Australia ujian pertama Andre
Oleh MUHAMMAD ZUHAILY BADLISHAH

29 Mac 2023, 5:01 pm
KUALA LUMPUR – Jaguh lompat kijang negara, Andre Anura Anuar bersedia untuk menguji kemampuannya pada penampilan pertamanya di pentas antarabangsa tahun ini.
Atlet berusia 24 tahun dari Sabah itu akan berentap di pusingan kelayakan saingan Terbuka Australia yang berlangsung di Queensland Sport & Athletics Centre (QSAC), Brisbane pada pukul 1.45 petang esok.
Ia bakal memperlihatkan prestasi dan potensi sebenar Andre dalam misinya menghadiahkan pingat emas buat kontinjen Malaysia pada Sukan SEA Kemboja 2023 di Phnom Penh bermula 5 hingga 17 Mei depan.
Ia sekali gus dapat mempertahankan kejayaan dimenangi pemegang rekod lompat jauh kebangsaan itu pada edisi Sukan SEA Vietnam 2021 di Hanoi tahun lepas.
NORLIYANA (kiri) akan beraksi dalam acara lompat tinggi Terbuka Australia pada Sabtu ini.
Kejohanan itu juga dilihat antara langkah persediaan buat Andre yang akan menghadapi satu lagi ujian besar tahun ini iaitu Sukan Asia di Hangzhou, China pada September nanti.
Selain Andre, dua atlet wanita negara, Ngu Jia Xin dan Norliyana Kamaruddin juga dihantar beraksi dalam kejohanan itu untuk acara lompat tinggi yang akan berlangsung Sabtu ini.

Turut mengambil bahagian di sana ialah lima pelari pecut negara diketuai Khairul Hafiz Jantan, Muhammad Haiqal Hanafi, Jonathan Nyepa, Muhammad Arsyad Md. Saat dan Muhammad Zulfiqar Ismail.
Ia juga peluang pertama buat ketua jurulatih pecut negara, Mohd. Poad Kassim untuk melihat potensi kuartet 4x100m lelaki pada saingan kejohanan itu petang esok. – KOSMO! ONLINE


Padah guna lorong kecemasan, pemandu Viva disaman
Oleh NIK NUR IMAN WAHYU

29 Mac 2023, 5:16 pm
PETALING JAYA – Lagak seorang pemandu kereta Perodua Viva yang melalui lorong kecemasan akhirnya menerima padah apabila individu terbabit disaman anggota polis trafik yang sedang menjalankan tugas di kawasan berkenaan.
Menerusi video ‘dashcam’ yang dikongsikan seorang pengguna akaun TikTok milik Joy Zul memaparkan sebuah Perodua Viva terbabit memecut laju melalui lorong kecemasan.
Kejadian itu dipercayai kerana pemandu terbabit cuba melepasi kesesakan jalan raya ketika itu.
Malangnya, ‘kesenangan’ yang dikecapinya tidak bertahan lama apabila dia ditahan anggota polis trafik yang bertugas.
Menerusi kapsyen yang dimuat naik Joy Zul, dia berpuas hati dengan tindakan tiga anggota polis trafik yang menahan kereta tersebut.
“Itu makanan dia,” katanya.

Menjengah ke ruangan komen, netizen dilihat berpuas hati dengan tindakan yang dikenakan ke atas pemandu Perodua Viva terbabit.
“Hidup nak senangkan, dapat surat cinta,” kata Aisah. – KOSMO! ONLINE


Produk dabigatran tidak berdaftar di Malaysia
Oleh KAMARIAH KHALIDI

29 Mac 2023, 5:11 pm
PUTRAJAYA- Kementerian Kesihatan (KKM) mengesahkan Dabigatran Etexilate Capsules USP 75 miligram (mg) and 150 mg didapati tidak berdaftar di Malaysia berdasarkan semakan ke atas pangkalan data produk berdaftar Bahagian Regulatori Farmasi Negara (NPRA).
Ketua Pengarah Kesihatan, Tan Sri Dr. Noor Hisham Abdullah berkata, produk tidak berdaftar melalui Pihak Berkuasa Kawalan Dadah (PBKD) itu tidak dibenarkan untuk dipasarkan di negara ini.
Jelasnya, ia susulan tindakan syarikat Ascend Laboratories LLC melaksanakan proses panggil balik produk itu secara sukarela ekoran pengesanan bendasing (impurity) nitrosamine iaitu N-nitroso-dabigatran di dalamnya melebihi tahap Acceptable Daily Intake (ADI) yang diterima di peringkat global.
“Sebagai makluman, produk Dabigatran Etexilate Capsules USP 75 mg dan 150 mg ini berfungsi sebagai antikoagulasi dan diambil secara oral untuk mengurangkan risiko penyakit strok dan darah beku (blood clots).
“Bendasing Nitrosamine ini biasanya ditemui dalam air dan makanan termasuk daging yang diawet dan dipanggang, produk tenusu dan sayur-sayuran. Pendedahan kepada nitrosamine yang melebihi tahap ADI dalam jangka masa panjang berpotensi untuk meningkatkan risiko kanser kepada pengguna,” katanya dalam kenyataan akhbar hari ini. – KOSMO! ONLINE


Lelaki Indonesia samun, belasah warga emas diburu
Oleh CHERINE JON

29 Mac 2023, 4:09 pm
KUCHING – Polis sedang mengesan seorang lelaki warga Indonesia kerana disyaki menyamun dan mencederakan seorang lelaki warga emas di sini.
Ketua Polis Daerah Kuching Asisten Komisioner Ahsmon Bajah berkata suspek dikenali sebagai Rizal berusia dalam lingkungan 20-an.
“Orang ramai dialu-alukan untuk tampil memberi kerjasama jika mempunyai maklumat mengenai suspek
“Maklumat boleh disalurkan kepada pegawai penyiasat kes, Inspektor Elvin Manjan di talian 012-8989877 atau menghubungi balai polis yang berhampiran,” katanya dalam kenyataan, hari ini.
Katanya kes disiasat di bawah Seksyen 394 Kanun Keseksaan.
Dalam kejadian yang berlaku di sebuah kedai makan di Jalan Petanak kira-kira pukul 7.15 malam Ahad lalu, suspek telah memukul mangsa di dalam tandas sebuah kedai makan.

Video mengenai kejadian turut tular di media sosial dan mangsa berusia lingkungan 60-an kemudian dihantar oleh orang awam ke Hospital Umum Sarawak (HUS) untuk rawatan kerana mengalami kecederaan di kepala. – KOSMO! ONLINE


Saintis temui kaedah berkesan halau gajah tanpa kekerasan
Oleh KOSMO!

29 Mac 2023, 4:45 pm
MONROVIA, Liberia – Sekumpulan saintis telah menemui cara untuk mengelakkan gajah daripada merosakkan tanaman di ladang iaitu dengan mengeluarkan bunyi dengung, lapor laman berita Wion News semalam.
Kaedah itu bukan sahaja mampu mengelak manusia daripada memukul dan menjerit ke arah gajah, malah menghindari kematian akibat diserang haiwan tersebut.
Awal bulan ini, kumpulan penyelidik dan pemuliharaan gajah yang berpangkalan di Liberia, ELRECO menjalankan kajian terhadap seekor gajah jantan yang memasuki tanah ladang dari hutan terpencil negara itu.
Menerusi rakaman kejadian, gajah yang sedang memakan tanaman kelihatan berang dan terkaku apabila mendengar bunyi berdengung yang dipasang sebelum melarikan diri.
Bunyi berdengung yang dirakam dari sarang lebah itu dipanggil ‘Buzz Box’.
“Kami benar-benar teruja apabila melihat rakaman itu. Peluang untuk mendapatkan adegan seperti ini mungkin satu dalam sejuta,” kata Pengarah teknikal ELRECO, Dr. Tina Vogt dalam satu kenyataan.

Organisasi bukan berasaskan keuntungan dari Jerman itu kini menguji peranti tersebut di Liberia. Projek itu juga mendapat kerjasama organisasi Save the Elephant yang membantu mereka menggunakan BuzzBox. – Agensi


Makan kacang boleh kurus, kurang risiko sakit jantung
Oleh NURUL IRDINA SUMALI

29 Mac 2023, 4:18 pm
PETALING JAYA – Mempunyai kadar Glycemic Index (GI) yang tinggi, kacang berupaya membuatkan penggemarnya berasa lambat lapar, sekali gus boleh mengurangkan berat badan.
Pakar kesihatan, Dr. Samhan berkata, menjadikan kacang sebagai snek harian adalah sangat bagus untuk kesihatan di samping membantu dalam menurunkan berat badan.
Katanya, kacang seperti walnut, haze, badam, gajus, pistasio dan kacang tanah boleh memberikan kesan dramatik dalam mencegah penyakit jantung berbanding mereka yang jarang memakannya.
“Berdasarkan kajian daripada ketua pengkaji penyelidikan Dr. Marta Guash-Free, memakan kacang walnut sebanyak sekali atau tiga kali seminggu boleh mengurangkan bahaya penyakit jantung sebanyak 20 peratus,” katanya.
Tambahnya, satu kajian telah dilakukan melibatkan 200,000 orang yang dipantau kesihatan mereka sepanjang tiga dekad mendapati bahawa makan kacang berjaya mengurangkan penyakit jantung iaitu punca kematian utama di seluruh dunia.
Perkongsian itu tular selepas Dr. Samhan menerangkan kebaikan yang ada pada kacang sehingga mendapat 32,000 tontonan, 296 tanda suka dan 145 ulang siar. – KOSMO! ONLINE


Dua penyeludup petrol dicekup ketika sedang isi minyak
Oleh ROSLIZA MOHAMED

29 Mac 2023, 4:48 pm
TUMPAT – Dua lelaki tidak sempat menyeludup sebanyak 700 liter petrol bernilai RM1,435 selepas kereta dinaiki mereka ditahan semasa sedang mengisi minyak di Jalan Wakaf Bharu, di sini semalam.
Kedua-dua lelaki itu diberkas bersama pemilik stesen minyak semasa anggota penguat kuasa Kementerian Perdagangan Dalam Negeri dan Kos Sara Hidup (KPDN) menjalan operasi kira-kira pukul 3 pagi.
Pengarah KPDN Kelantan, Azman Ismail berkata, rampasan dilakukan dalam operasi bersepadu KPDN bersama Pasukan Polis Marin Wilayah Tiga, Pengkalan Kubor Tumpat.
Menurutnya, selepas membuat risikan, pihaknya mengesan pergerakan sebuah kereta jenis Proton Wira Aeroback dipandu dalam keadaan mencurigakan dari Tumpat menuju ke sebuah stesen minyak dengan membawa muatan tong.
“Anggota penguat kuasa mengekori kereta tersebut sebelum membuat serbuan di stesen minyak berkenaan.
“Pemeriksaan mendapati, kereta itu membawa beberapa tong yang berisi 700 liter petrol,” katanya dalam satu kenyataan hari ini.

Katanya, kesemua suspek ditahan dan kes disiasat mengikut Akta Kawalan Bekalan 1961.- KOSMO! ONLINE


Saya doakan dia bahagia, sampai ke jenjang pelamin – Bella Astillah
Oleh MOHD. HAIKAL ISA

29 Mac 2023, 4:30 pm
KUALA LUMPUR – Pelakon dan penyanyi, Bella Astillah mendoakan yang terbaik buat pihak ketiga yang dikatakan mengganggu keharmonian rumah tangganya sebelum ini iaitu aktres jelita, Sophia AlBarakbah.
Dikhabarkan wanita itu kini sedang bahagia dilamun cinta dengan teman lelaki yang merupakan seorang doktor bernama Akashah Ismail.
Dalam pada memanjatkan doa positif buat Sophia, Bella atau nama sebenarnya, Dayang Ara Nabellah Awang Astillah bagaimanapun memberi peringatan berbaur sinikal.
“Beginilah, kita dah ada pasangan sama ada belum kahwin atau sudah berkahwin, boleh je ada skandal lain.
“Apapun, saya doakan semoga dia bahagia. Semoga kekal hingga ke jenjang pelamin dan ke jannah, insya-Allah.
“Apa yang dia (merujuk Sophia) adalah di luar kemampuan saya. Saya doakan yang terbaik buatnya. Kalau berkait dengan suami saya, rasanya Aliff sendiri dah cakap sebelum ini apa pegangannya,” katanya kepada Kosmo! Online.

Membuka lembaran baharu dalam hidup, Bella, 29, ingin meninggalkan mimpi ngeri yang berlaku dan terus hidup dengan semangat positif bersama orang-orang tersayang terutama suami, dan anak-anak.
“Semua dah get back on track (kembali seperti biasa). Kita pun dah ke depan. Apa yang dah berlalu, biarlah berlalu.
“Cuma bila ada orang cakap apa yang berlaku kepada rumah tangga saya adalah ‘marketing’, saya menafikan sekeras-kerasnya.
“Takkanlah saya nak buat sampai begitu melibatkan rumah tangga apa semua. Lillahi ta’ala bukan marketing tapi alhamdulillah, saya dan Aliff dapat lalui fasa tersebut (krisis perkahwinan),” jelasnya lagi.
Terdahulu, dunia hiburan tanah air dikejutkan dengan kisah gangguan rumah tangga dilakukan Sophia hingga membuatkan Bella membuka ‘pekung’ aktres itu dalam media sosial.
Bagaimanapun, Sophia memaklumkan dia tersilap langkah dan memohon keampunan daripada Bella dan berjanji tidak akan mengulangi perbuatannya itu lagi.
Sekadar info, Bella berkahwin dengan Aliff pada Julai 2016 namun bercerai pada Mei 2019 sebelum pasangan selebrit terbabit rujuk kembali tidak lama selepas itu ketika Bella dalam tempoh iddah. – KOSMO! ONLINE


Dewan Rakyat: Bukan semua rakyat Malaysia faham bahasa Inggeris
Oleh HARRITH HISHAM

29 Mac 2023, 4:00 pm
KUALA LUMPUR – Ahli Parlimen Besut, Datuk Che Mohamad Zulkifly Jusoh menegaskan Rang Undang-Undang (RUU) yang dibawa dalam Bahasa Inggeris sepatutnya boleh ditarik balik dan dibentangkan semula.
Ia merujuk kepada RUU Kanun Tatacara Jenayah dan Kanun Keseksaan.
Beliau berkata, perkara itu bukanlah suatu permasalahan yang besar dan tujuannya membantah bukan kerana ingin menimbulkan provokasi, sebaliknya mahu mengelakkan daripada berlaku kekeliruan.
“Saya cuba terangkan berkenaan peruntukan undang-undang yang disediakan dalam dua versi. Satu versi bahasa Malaysia dan satu versi Bahasa Inggeris yang dibentangkan di Dewan Rakyat hari ini.
“Untuk bacaan kali kedua, persoalannya ialah dalam versi bahasa Malaysia, adanya versi Inggeris. Jadi ada sedikit kekeliruan. Lagipun, bukan semua rakyat Malaysia faham bahasa Inggeris,” katanya pada sidang akhbar di Parlimen, di sini hari ini.
Terdahulu, Che Mohamad dari Perikatan Nasional (PN) diarah keluar Dewan Rakyat selama tiga hari bermula hari ini selepas ingkar kepada amaran Timbalan Speaker, Datuk Ramli Mohd. Nor.

Dalam pada itu, tegas beliau, dalam versi bahasa Malaysia disebut Rang Undang-Undang bermakna, apa-apa yang terjatuh di bawah perkara tersebut adalah sepatutnya dalam bahasa Malaysia.
“Alhamdulillah saya digantung hari ini dan saya rasa ada hikmah di sebaliknya.
“Saya boleh memberitahu, sebagai pembuat undang-undang, kami membantah, ia dibentangkan dalam bahasa Inggeris kerana undang-undang adalah untuk digunakan semua rakyat Malaysia .
“Jadi itu yang masalah besar kita hadapi sekarang. Kerajaan sedia ada saya tidak tahu apa agendanya kenapa tidak boleh ditarik balik dan dibentangkan semula dan dibahaskan,” tambahnya. – KOSMO! ONLINE


Hujan lebat, ribut petir di 11 negeri petang ini
Oleh NURUL IRDINA SUMALI

29 Mac 2023, 4:49 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di 11 negeri sehingga pukul 6 petang nanti.
MetMalaysia dalam kenyataan di Facebook berkata, antara negeri lain yang dijangka terjejas adalah Kedah, Pulau Pinang, Perak, Selangor, Negeri Sembilan, Johor, Sarawak, Sabah dan tiga Wilayah Persekutuan iaitu Kuala Lumpur, Putrajaya dan Labuan.
“Di Kedah ia melibatkan di Kubang Pasu, Kota Setar, Yan, Kuala Muda, Baling, Kulim dan Bandar Baharu, manakala di Perak ia melibatkan Kerian, Larut, Hulu Perak dan Kuala Kangsar.
“Untuk Selangor pula, antara kawasan terjejas adalah Hulu Selangor, Gombak, Petaling, Hulu Langat dan Sepang, manakala di Negeri Sembilan dia membabitkan daerah Seremban dan Port Dickson,”ujarnya.
MetMalaysia menambah, keadaan sama turut dijangka berlaku di Johor melibatkan daera Tangkak, Segamat, Muar, Batu Pahat, Kluang, Pontian, Kulai dan Johor Bahru.
Turut terlibat adalah tiga negeri Wilayah Persekutuan iaitu Kuala Lumpur, Putrajaya dan Labuan melibatkan kesemua kawasan di negeri tersebut.

“Di Sabah, ia melibatkan beberapa buah daerah seperti Pedalaman, Pantai Barat, Tawau, Sandakan dan Kudat manakala Sarawak di Kuching, Sri Aman, Betong, Sarikei, Sibu dan beberapa daerah lain,” tambahnya. – KOSMO! ONLINE


Mahkamah: Zuraida sukarela tandatangan bon RM10 juta
Oleh NORLIZAH ABAS

29 Mac 2023, 4:58 pm
KUALA LUMPUR – Mahkamah Tinggi di sini hari ini diberitahu, bekas Ahli Parlimen Ampang, Zuraida Kamaruddin menandatangani bon dengan Parti Keadilan Rakyat (PKR) secara sukarela sebagai memenuhi syarat perjanjian bertanding pada Pilihan Raya Umum ke-14 (PRU14) pada 2018.
Setiausaha Agung PKR, Datuk Seri Saifuddin Nasution Ismail berkata, bekas Naib Presiden parti itu bukan sahaja mempunyai pengetahuan penuh berhubung syarat tersebut malah tidak pernah mengemukakan sebarang bantahan terhadap perkara itu.
Menurut beliau, Zuraida mengetahui keperluan bahawa setiap ahli parti yang memenangi PRU perlu menandatangani bon yang mengikat mereka agar membayar RM10 juta sekiranya meletak jawatan, bergabung dengan pihak lain atau menjadi wakil rakyat bebas.
Ujar Saifuddin yang juga Ahli Dewan Negara, bon itu adalah kontrak sah kerana wujud `tawaran’ daripada PKR dan `penerimaan’ oleh Zuraida.
Ketika membacakan pernyataan saksi, Saifuddin berkata, beliau tidak menerima sebarang surat daripada Zuraida selepas bekas Naib Presiden PKR itu meninggalkan parti atau mendakwa bon ditandatangani di bawah tekanan.
Beliau yang juga Menteri Dalam Negeri berkata, Zuraida juga merupakan ahli Biro Politik parti, kemudian menghadiri mesyuarat biro di ibu pejabat PKR pada 17 April 2018 untuk membincangkan persediaan berdepan PRU.

“Antara perkara dibangkitkan adalah manual untuk calon disediakan oleh setiausaha agung parti, yang mana diperincikan bahawa calon mesti menandatangani bon sebelum surat watikah calon dikeluarkan untuk bertanding pada pilihan raya,” katanya.
Saifuddin berkata, Zuraida bukan sahaja tidak membangkitkan apa jua bantahan dalam mesyuarat biro itu sebaliknya bersetuju keperluan syarat seumpama itu untuk `mengawal tingkah laku (calon)’.
Katanya, nilai RM10 juta itu dikenakan bagi menjaga imej parti yang ditubuhkan pada 1998.
Beliau berkata, PKR secara konsisten meraih sokongan ramai sejak PRU10 pada 1999 apabila parti dan rakan gabungan membentuk kerajaan negeri di Selangor, Pulau Pinang, Kedah, dan Perak selepas PRU12, pada 2008,” katanya.
Ujar Saifuddin, pembelotan wakil rakyat dipilih seperti Zuraida yang menyeberang ke Parti Pribumi Bersatu Malaysia (Bersatu) untuk membentuk gabungan baharu dan kerajaan persekutuan pada 2020, merupakan ancaman kepada demokrasi berparlimen.
Sementara PKR dalam pernyataan tuntutan mendakwa, pada 24 Februari 2020 Zuraida mengumumkan keluar parti tanpa meletakkan jawatan sebagai Ahli Parlimen Ampang dan selanjutnya membantu pembentukan gabungan politik baharu dikenali Perikatan Nasional.
Perbicaraan dihadapan Hakim Akhtar Tahir bersambung lagi esok. – KOSMO! ONLINE


[VIDEO] Lelaki pukul pemandu, rosakkan kereta berang motosikal dilanggar
Oleh OTHMAN YAHAYA

29 Mac 2023, 4:58 pm
SUNGAI PETANI – Seorang penunggang motosikal bertindak di luar kawalan apabila memukul pemuda dan memecahkan cermin kereta mangsa di hadapan sebuah pusat beli-belah di Jalan Kampung Baru di sini semalam.
Kejadian pukul 12.30 tengah hari itu berlaku selepas motosikal ditunggang suspek berusia 29 tahun dilanggar kenderaan jenis Nissan Cefiro dipandu mangsa berusia 50 tahun.
Perlanggaran itu turut menyebabkan beberapa motosikal termasuk milik penghantar makanan terbalik.
Suspek yang tidak berpuas hati terus merosakkan kereta dan memukul mangsa menggunakan topi keledar.
Ketua Polis Daerah Kuala Muda, Asisten Komisioner Zaidy Che Hassan berkata, pihaknya menerima laporan daripada mangsa yang juga peniaga buku dan peralatan sekolah pukul 8 malam semalam.
Katanya, pergaduhan dipercayai berpunca daripada suspek yang berang kerana motosikalnya dilanggar mangsa ketika menuju ke tempat letak motosikal bersebelahan sebuah bank.

“Dalam laporannya, mangsa yang memandu kereta Nissan Cefiro di laluan keluar bangunan tersebut dikatakan tidak sempat mengelak motosikal ditunggang suspek yang secara tiba-tiba melintas di hadapannya.
“Suspek enggan menerima penjelasan mangsa menyebabkan dia bertindak agresif merosakkan kereta dan memukul mangsa,” katanya di sini hari ini.
Mangsa menerima rawatan sebagai pesakit luar di Hospital Sultan Abdul Halim di sini kerana bengkak pada tangan kanan, bahu kiri dan belakang kepala. – KOSMO! ONLINE


Dewan Rakyat: 10,388 PATI diusir di Sabah
Oleh MOHD RASDAN AHMAD

29 Mac 2023, 4:25 pm
KUALA LUMPUR – Seramai 10,388 pendatang asing tanpa izin (PATI) telah diusir oleh Jabatan Imigresen Sabah atas pelbagai kesalahan sejak 2021 hingga kelmarin.
Timbalan Menteri Dalam Negeri, Datuk Seri Shamsul Anuar Nasarah berkata, untuk tahun ini sahaja, ia menunjukkan angka yang agak tinggi dengan 1,991 telah diusir dalam tempoh tidak sampai tiga bulan.
Menurutnya, statistik jabatan itu juga mendapati sehingga kini terdapat 4,655 PATI yang masih ditahan di empat depot yang terdapat di negeri tersebut.
“Berdasarkan pelaksanaan aktiviti penguatkuasaan melibatkan premis perniagaan atau perusahaan, sepanjang tahun 2021, sebanyak 1,076 operasi telah dilaksanakan dengan tangkapan sebanyak 1,881 PATI dan 45 majikan.
“Jabatan Imigresen Sabah telah melaksanakan 700 operasi, melibatkan tangkapan 1,437 PATI daripada pelbagai negara dan 14 majikan atas pelbagai kesalahan Imigresen pada tahun 2022, manakala 2023, terdapat 265 operasi, 487 PATI ditangkap, dua majikan dan 6,405 pemeriksaan dibuat ,” katanya di Dewan Rakyat hari ini.
Beliau berkata demikian ketika menjawab pertanyaan Lo Su Fui (GRS-Tawau) yang ingin tahu mengenai tindakan yang telah dilaksanakan terhadap PATI yang terdapat di Sabah khususnya Tawau yang banyak menimbulkan gejala sosial dan keselamatan yang meresahkan penduduk setempat.

Dalam pada itu Shamsul Anuar berkata, jabatan tersebut akan terus mempergiatkan usaha mengusir PATI ke negara asal dan berunding dengan kerajaan Filipina dan Indonesia bagi mempercepatkan proses pengusiran. -KOSMO! ONLINE.


Gagal minta kasut gantian, Exco N. Sembilan bawa kes ke TTPM
Oleh NOR AINNA HAMZAH

29 Mac 2023, 3:37 pm
TAMPIN – Seorang Exco Kerajaan Negeri Sembilan memfailkan satu kes di bawah Tribunal Tuntutan Pengguna Malaysia (TTPM) selepas tidak berpuas hati dengan kualiti kasut sukan berjenama yang dibelinya.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri, S. Veerapan berkata, beliau membeli kasut berjenama itu pada Februari lalu di sebuah pusat beli-belah di Kuala Lumpur baru-baru ini pada harga RM600.
Beliau yang juga Ahli Dewan Undangan Negeri (ADUN) Repah berkata, jahitan benang pada salah satu kasut tersebut sudah terkeluar dan meminta kakitangan di kedai tersebut untuk menggantikannya dengan yang baharu.
“Bagaimanapun, kakitangan itu memaklumkan produk itu tiada jaminan, selain mendakwa saya memakainya secara kasar dan saya syak kasut tersebut berkemungkinan daripada stok lama. Saya pakai dua kali sahaja. Saya minta ganti, tetapi mereka enggan ganti dan layanan pekerja tidak mesra pelanggan.
“Saya akan fail tindakan ini di TTPM kelak,” katanya.
Ujar Veerapan, tujuannya berbuat demikian adalah bagi menuntut ganti rugi ke atas pembelian kasut berkenaan. – KOSMO! ONLINE


Melaka bakal dapat Ketua Menteri baharu Jumaat ini?
Oleh DIYANATUL ATIQAH ZAKARYA

29 Mac 2023, 3:54 pm
MELAKA – Desas-desus Melaka bakal diterajui Ketua Menteri baharu yang dijangka mengangkat sumpah jawatan itu pada Jumaat ini semakin bertiup kencang.
Menurut sumber dalaman pentadbiran kerajaan negeri, istiadat angkat sumpah Ketua Menteri Melaka Ke-14 itu akan diadakan di hadapan Yang Dipertua Negeri, Tun Mohd. Ali Mohd. Rustam di Seri Negeri di sini.
Bagaimanapun, usaha pengamal media yang berkumpul di Blok Temenggong, Seri Negeri sejak pukul 12 tengah hari tadi untuk mendapatkan pengesahan dan kenyataan daripada Ketua Menteri, Datuk Seri Sulaiman Md. Ali gagal.
Pejabat Ketua Menteri memaklumkan setakat ini tiada arahan selanjutnya bagi sebarang urusan berhubung perkara tersebut dan menunggu tindakan seterusnya daripada Setiausaha Kerajaan Negeri (SUK).
Dalam pada itu, antara nama yang disebut-sebut bakal mengambil alih jawatan tersebut adalah Pengerusi Jawatankuasa Pelaburan, Perindustrian, Pembangunan Koperasi dan Usahawan Melaka, Datuk Seri Ab. Rauf Yusoh.
Namun, Ab. Rauf ketika dihubungi hanya menjawab ringkas, tidak mahu mengeluarkan sebarang komen.

“Saya tidak mahu komen sehingga ada maklumat selanjutnya,” katanya.
Spekulasi peletakan jawatan Ketua Menteri Melaka telah bertiup kencang beberapa kali sejak Mei tahun lalu dengan dakwaan Ahli Dewan Undangan Negeri (ADUN) Lendu itu akan melepaskan tanggungjawab tersebut bagi memberi laluan kepada Ab. Rauf.
Sulaiman bagaimanapun menafikan perkara berkenaan dan menegaskan ia adalah dakwaan yang berniat untuk mengganggu-gugat kestabilan kerajaan negeri yang diterajuinya selepas Pilihan Raya Negeri (PRN) Melaka. – KOSMO! ONLINE


Zambry bertemu Menteri Luar China bincang lawatan PM
Oleh AMREE AHMAD

29 Mac 2023, 3:50 pm
PUTRAJAYA – Menteri Luar, Datuk Seri Dr. Zambry Abd. Kadir mengadakan pertemuan julung kali dengan rakan sejawatnya dari China, Qing Gang di ibu kota Beijing semalam.
Menurut kenyataan Wisma Putra, sesi berkenaan diadakan sejurus ketibaan beliau bersempena dengan lawatan rasmi Perdana Menteri, Datuk Seri Anwar Ibrahim ke China.
Program khas tersebut yang akan berlangsung hari ini sehingga Sabtu di mana ia turut diadakan bagi meraikan ulang tahun sedekad Perkongsian Strategik Komprehensif.
“Perjumpaan penuh makna dan kedua-duanya membincangkan beberapa isu semasa dan program terperinci lawatan sulung Perdana Menteri ke negara itu,” katanya tadi.
Mengulas lanjut, Wisma Putra berkata, jadual Zambry juga dilihat padat di mana ia bermula dengan lawatan ke Arab Saudi pada 22 Mac diikuti Kemboja kelmarin dan seterusnya China.
“Sememangnya tujuan dan harapan beliau hanya satu, demi menjadikan Malaysia hebat kembali di persada antarabangsa. Doakan kejayaan ahli delegasi yang hadir,” ujarnya.

Anwar bakal menjadi pemimpin asing pertama bertemu Presiden China, Xi Jinping setelah pemimpin tertinggi negara itu dilantik semula untuk penggal yang ketiga pada 10 Mac lalu. – KOSMO! ONLINE


Banyak projek solo, Dolla yakin takkan berpecah
Oleh LIA OTHMAN

29 Mac 2023, 3:55 pm
KUALA LUMPUR – Kumpulan Dolla yakin tawaran projek secara solo yang diterima tidak menjejaskan fokus mereka terhadap kerjaya sepasukan.
Salah seorang ahlinya, Syasya berkata, mereka percaya Dolla tidak akan bubar meskipun masing-masing mempunyai tawaran projek secara individu.
“Walaupun boleh dapat tawaran untuk diri sendiri tapi kami sentiasa ingat kalau tiada Dolla maka kami tiada dalam industri.
“Dolla keutamaan kami buat masa sekarang. Kami ambil tawaran solo jika dirasakan baik untuk kami dan Dolla.
“Kami sentiasa menyokong satu sama lain. Biarpun bergerak solo tapi Dolla tak akan bubar,” ujarnya yang ditemui ketika majlis berbuka puasa Universal Music di Hotel Royal, di sini, semalam.
Dolla yang baru melancarkan lagu Look at This turut dianggotai oleh Sabronzo, Tabby dan Angel.

Sementara tmbah Tabby pula, mereka terbuka jika ada ahli yang menerima tawaran secara individu dan tidak pernah berahsia tentang perkara itu.
“Kalau ada yang dapat tawaran solo kami semua akan tahu, mustahil untuk berahsia sebab masing-masing ada jadual yang sama,” ujarnya.
Dalam pada itu, bercerita tentang perkembangan kumpulan itu dalam tempoh dua tahun ini, Sabronzo berkata, mereka masih lagi belum mencapai tahap yang diimpikan.
Tambahnya, apa yang penting adalah sentiasa berfikiran positif tanpa takut dengan kegagalan.
“Sebenarnya banyak yang kami belum capai dalam tempoh dua tahun ini. Kami sentiasa fikir untuk buat yang terbaik setiap kali buat persembahan atau lancar lagu.
“Sentiasa fokus yang positif. Tak nak fikir macam mana kalau tak jadi sebab perkara negatif hanya kacau visi dan motivasi kami,” ujarnya.


Premis simpan 120 tin arak tanpa lesen di Kota Bharu dikompaun
Oleh ROHANA MOHD. NAWI

29 Mac 2023, 3:44 pm
KOTA BHARU – Seorang peniaga dikompaun sebanyak RM2,000 selepas didapati menyimpan lima karton minuman keras yang mengandungi 120 tin tanpa lesen di premisnya di Jalan Zainal Abidin di sini hari ini.
Yang Dipertua Majlis Perbandaran Kota Bharu Bandar Raya Islam (MPKB- BRI), Rosnazli Amin berkata, lelaki yang berusia 50-an memaklumkan bahawa minuman keras itu untuk kegunaan sendiri dan bukan untuk dijual kepada pelanggan.
Menurutnya, serbuan kira-kira pukul 10 pagi itu di premis itu pada awalnya untuk mengesan individu ponteng berpuasa sebelum menjumpai minuman keras yang disimpan tanpa lesen.
“Hasil pemeriksaan mendapati, premis terbabit juga melanggar syarat berniaga pada bulan Ramadan apabila beroperasi pada waktu pagi.
“Semua minuman keras itu dirampas dan kompaun sebanyak RM2,000 dikeluarkan mengikut Undang-undang Kecil 15(2) Tred Perniagaan dan Perindustrian MPKB 1989 terhadap peniaga berkenaan,” katanya ketika selepas Operasi Bersepadu Ramadan MPKB-BRI Bersama Jabatan Hal Ehwal Agama Islam Negeri Kelantan (Jaheaik) hari ini.
Dalam perkembangan lain, Jaheaik turut menahan seorang remaja selepas didapati mengutip derma untuk sebuah rumah anak yatim di Bachok tanpa kelulusan dari pihak berwajib dalam operasi itu.

Remaja terbabit dipercayai baru dua hari diminta keluar mengutip derma selain mendakwa tidak tahu bahawa perbuatan itu salah mengikut undang-undang.
Remaja itu dibawa ke pejabat Jaheaik manakala pemilik rumah anak yatim tersebut sudah dimaklumkan supaya hadir untuk sesi khidmat nasihat. – KOSMO! ONLINE


Velum Labs meterai perjanjian perkongsian dengan TriCIS
Oleh KOSMO!

29 Mac 2023, 3:44 pm
PETALING JAYA – Velum Labs Sdn. Bhd. dan TriCIS Ltd telah memeterai perjanjian perkongsian untuk menyediakan keupayaan  kepada pelanggan sektor kerajaan dan swasta di seluruh rantau di bawah perjanjian dua hala bersama United Kingdom (UK) dan juga Malaysia.
Velum Labs adalah salah sebuah syarikat di bawah Kumpulan Sapura yang terlibat dalam bidang keselamatan dan perisikan siber terkemuka tempatan dengan menyediakan rumusan perisikan siber dipertingkatkan yang diperoleh daripada pemahaman peneraju pasaran mengenai metodologi serangan siber.
TriCIS pula adalah pakar yang berpangkalan di UK dalam mereka bentuk dan kejuruteraan penyelesaian bersepadu yang sangat selamat, memenuhi piawaian keselamatan kerajaan dan ketenteraan tertinggi.
Presiden dan Ketua Pegawai Eksekutif Kumpulan Sapura, Tan Sri Shahril Shamsuddin berkata, pihaknya  menghargai kepercayaan dan keyakinan yang diberikan TriCIS dalam Velum Labs, menggunakan sepenuhnya set kemahiran dan rekod prestasi dalam keselamatan siber dan ruang risikan siber.
“Memandangkan kami diurus dan dikendalikan oleh bakat tempatan, perkongsian ini jelas mencerminkan keupayaan bertaraf dunia dan pengetahuan teknikal yang wujud dalam tenaga kerja Malaysia kami.
“Dengan gabungan ini, kami dapat maju ke hadapan dari segi inovasi dan penyelesaian luar kotak yang boleh meletakkan Malaysia berada di barisan hadapan teknologi telekomunikasi yang berdaulat sambil memenuhi keperluan negara kita untuk mewujudkan pekerjaan bernilai tinggi untuk rakyat kita,” katanya.

Beliau berkata demikian dalam kenyataan bersempena majlis pemeteraian perjanjian tersebut di di Permata Sapura, Kuala Lumpur hari ini.
Selain itu,  Ketua Pegawai Eksekutif TriCIS,  Antony Summerfield menjelaskan, pihaknya berbangga dapat bekerjasama dengan Velum Labs kerana pengetahuan teknikal dan kepakaran perisian mereka dalam keselamatan siber dan perisikan siber akan terbukti tidak ternilai dalam mencipta penyelesaian yang sangat maju yang mampu memenuhi pertahanan. dan keperluan keselamatan negara dan industri di rantau ini dan di seluruh dunia.”
“Kami juga berharap dapat memanfaatkan bakat Malaysia dan hubungan rapatnya dengan negara-negara di seluruh rantau ini untuk mengembangkan kehadiran kami dalam pasaran yang berkembang pesat dan dinamik ini,” ujarnya. -KOSMO! ONLINE


Saksi utama kemalangan maut di SKVE masih dikesan
Oleh MOHD. HUSNI MOHD. NOOR

29 Mac 2023, 3:32 pm
SEPANG – Polis sudah mengenalpasti saksi utama yang terbabit dalam kemalangan maut membabitkan seorang penunggang motosikal dalam kejadian di Lebuh Raya Lembah Klang Selatan (SKVE), petang Isnin lalu.
Ketua Polis Daerah Sepang, Asisten Komisioner Wan Kamarul Azran Wan Yusof berkata, saksi utama itu yang juga penunggang motosikal dikatakan bergesel terlebih dahulu dengan mangsa ketika kejadian itu.
Beliau berkata, pihaknya mengesahkan bahawa saksi berkenaan adalah seorang lelaki warga Indonesia.
“Saksi itu diminta tampil memberi keterangan memandangkan dia terus beredar dari lokasi kejadian sejurus kemalangan,” katanya ketika dihubungi hari ini.
Katanya, siasatan awal mendapati, cukai jalan dan insuran motosikal ditunggang saksi utama itu masih sah.
Kosmo! sebelum ini melaporkan seorang penjawat awam, 46, maut selepas motosikal jenis Honda Wave 100 dengan nombor pendaftaran WC7152R ditunggangnya terbabas selepas bergesel dengan sebuah motosikal lain di Lebuhraya Lembah Klang Selatan (SKVE), petang Isnin lalu. – KOSMO! ONLINE


Peniaga air rugi balang terjatuh selepas meja patah
Oleh KOSMO

29 Mac 2023, 3:53 pm
PETALING JAYA – Kasihan. Itulah perasaan orang ramai apabila melihat satu video tular yang memaparkan seorang peniaga mengalami kerugian selepas beberapa balang berisi air minuman yang dijualnya terjatuh.
Menerusi perkongsian klip video di TikTok Gerai Din Leman yang berdurasi kurang seminit itu, pelanggan terkejut apabila meja yang menempatkan balang minuman tersebut tiba-tiba rebah.
Video tersebut mengundang pelbagai reaksi di ruangan komen yang rata-rata berpandangan kejadian itu adalah satu dugaan di bulan Ramadan kepada penjual air tersebut.
“Biasalah, dugaan bulan puasa,” kata Sharul Irfan.
“Dugaan abang, mohon bersabar,” tambah Hafiz.
Selain itu, ada juga orang ramai berpandangan kejadian itu disebabkan penggunaan meja yang tidak kukuh dan tidak boleh menampung keberatan air minuman yang dijualnya.

“Kena tukar meja, kaki meja tak dapat menampung berat air, apa-apa pun semoga dipermudahkan urusan,” ujar Fieza.
“Jual air jangan guna meja libat abang, senang patah,” kata Mmcarpet. – KOSMO! ONLINE


Abang bomba ceria berbuka dalam trak
Oleh KOSMO!

29 Mac 2023, 3:26 pm
PETALING JAYA – Menjadi tanggungjawab anggota bomba sentiasa bersiap sedia menghadapi sebarang kemungkinan kebakaran mahupun apa jua situasi kecemasan ketika bulan Ramadan ini namun gelagat mereka berbuka di dalam trak cuit hati orang ramai.
Perkongsian sebuah video di Twitter Jabatan Netizen Malaysia menyaksikan, gelagat anggota bomba yang sedang bersiap sedia berbuka puasa di sebuah balai bomba bertukar panik selepas menerima panggilan kecemasan 2 minit sebelum waktu berbuka puasa.
Dalam video berdurasi 26 saat itu, memperlihatkan mereka membawa balang air ke dalam trak berkenaan untuk berbuka puasa ketika menuju ke lokasi kejadian namun tetap tersenyum.
Rata-rata pengguna media sosial memuji tindakan anggota berkenaan dengan bersahaja meninggalkan juadah dan hanya meneguk air menjelang waktu berbuka puasa.
“Tolong bomba ni brotherhood diorang ni lain macam gembiranya, tak tegas macam askar,” kata Saiad.
“Kesiannya,” ujar Faqihah dengan ringkas.

“Naya, ultraman pun mengalah,” kata Jabatan Netizen – KOSMO! ONLINE


‘Scammer’ jual motosikal murah secara dalam talian
Oleh NURUL IRDINA SUMALI

29 Mac 2023, 3:44 pm
PETALING JAYA – Semua pengguna dinasihatkan untuk berhati-hati ketika membuat pembelian motosikal lelong secara dalam talian bagi mengelakkan ditipu.
Menurut perkongsian satu portal, harga motosikal yang dijual terlalu murah berbanding harga pasaran adalah mustahil, lebih-lebih lagi apabila penjual tidak mempunyai kedai secara fizikal.
“Hati-hati, sebenarnya banyak ‘page-page’ Facebook palsu menyiarkan iklan-iklan ini. Bila kita tanya kedai di mana, nak datang tengok kedai, terus tak dibenarkan,’’ katanya.
Mereka juga juga bijak dalam menipu mangsa dengan cara berjanji untuk menghantarkan barangan atau motosikal yang ditempah secara terus ke rumah pelanggan, namun akhirnya ditipu selepas menyerahkan wang.
Portal itu turut mengingatkan pengguna untuk melupakan hasrat membeli kerana taktik sebegitu hanya ‘scam’ semata-mata.
Seorang individu yang ingin dikenali sebagai Iskandar berkata, harga motosikal murah sebenarnya memang wujud sebelum ini, tetapi hanya untuk motosikal (lari kedai) atau yang sudah disita.

Perkongsian itu mendapat 446 tontonan di aplikasi twitter. KOSMO! ONLINE


Sebut harga belum keluar, Mat Sabu jawab Sanusi
Oleh KOSMO!

30 Mac 2023, 11:15 pm
PETALING JAYA – Menteri Pertanian dan Keterjaminan Makanan, Datuk Seri Mohamad Sabu tampil menafikan tuduhan Menteri Besar Kedah, Datuk Seri Sanusi Md. Nor berkenaan penggunaan dewan di Taman Ekspo Pertanian Malaysia (MAEPS) di Serdang, Selangor.
Mohamad melalui Facebooknya menjelaskan, tuduhan Sanusi yang mendakwa MAEPS sepatutnya dijadikan tapak lokasi Majlis Berbuka Puasa Anak-Anak Kedah Di Perantauan Bersama Menteri Besar pada 9 April depan, ditarik balik adalah tidak benar.
“Pelik juga saya bila MB Kedah kata, kelulusan sewaan dewan telah ditarik balik oleh KPKM sedangkan Pengurusan Dewan MAEPS belum keluarkan apa-apa surat setuju terima, sebut harga pun belum keluar.
“Lagi satu macam mana MB boleh sebarkan dulu poster program sebelum lokasi telah disahkan sudah dapat? Biasanya dah pasti baru kongsi,” jelas Mohamad hari ini.
Tambah beliau lagi, penganjuran aktiviti lain antaranya program Anak Terengganu di MAEPS tiada masalah dan boleh sahaja dianjurkan.
“Untuk makluman YAB, program Anak Terengganu di MAEPS tiada apa-apa masalah dan akan berlangsung seperti dijadualkan.

“Oleh kerana YAB dah kata program Anak Kedah akan dibuat di tempat lain, kami kira tak jadilah noo,” katanya lagi.
Tambah Mohamad, jika tidak pasti janganlah kongsi.
Terdahulu, Sanusi hari ini MAEPS yang sepatutnya dijadikan tapak lokasi Majlis Berbuka Puasa Anak-Anak Kedah Di Perantauan Bersama Menteri Besar pada 9 April depan, ditarik balik.
Semalam, Muhammad Sanusi mendakwa dihalang daripada menghadiri sebarang majlis kerajaan Persekutuan termasuk Pameran Antarabangsa Maritim dan Aeroangkasa Langkawi 2023 (LIMA ’23) pada Mei tahun ini.
Menurut Muhammad Sanusi, beliau mendakwa perkara itu diputuskan Kabinet pimpinan Perdana Menteri. – KOSMO! ONLINE


iPhone jatuh dalam minyak panas masih berfungsi
Oleh KOSMO!

30 Mac 2023, 11:34 pm
PETALING JAYA – Seorang peniaga makanan melalui detik cemas apabila telefon pintar jenis iPhone miliknya terjatuh ke dalam minyak panas ketika merakam video ‘live’.
Melalui perkongsian di laman Facebook milik Zaiem_ain, telefon tersebut jatuh ke dalam minyak panas ketika dia sedang menggoreng ayam.
Namun menariknya, video ‘live’ yang sedang dirakamkan itu masih lagi ‘berjalan’ dan tidak mengalami masalah sehingga peniaga tersebut menyelamatkan telefon tersebut.
Rata-rata orang ramai juga turut memuji kualiti telefon terbaik dan menganggap berbaloi untuk memiliki telefon pintar tersebut walaupun harganya mahal.
“Patutlah harga beribu, jatuh dalam minyak panas pun masih elok lagi. Minyak tengah menggelegak tu,” ujar Wan Azuan.
“Siap boleh lap lagi minyak panas, macam tu rupanya suasana dalam minyak panas, ngeri bunyi dia,” kata Saifullah. – KOSMO! ONLINE


Empat beradik selamat dikebumi dalam satu kubur
Oleh NUR ALINA HASSAN

30 Mac 2023, 11:22 pm
MUAR – Jenazah empat beradik yang maut dalam kejadian kebakaran di Kampung Sabak Awor, Muar, di sini, malam semalam, selamat dikebumikan dalam satu kubur malam ini.
Kesemua mereka iaitu Puteri Aisyah Tenko To, 8, Mohd Hakim, 6, Mustakim, 4 dan Fatihah Aisyah, 3, telah disemadikan di Tanah Perkuburan Islam Batu 6, Bakri, di sini, kira-kira pukul 8.15 malam.
Empat beradik yang maut dalam insiden kebakaran rumah.
Terdahulu, keempat-empat jenazah disembahyangkan di Hospital Pakar Sultanah Fatimah (HPSF) dengan turut disertai ahli keluarga terdekat sebelum dibawa ke tanah perkuburan.
Ibu bapa mangsa, Nabila Sedu, 31 dan Thein Ko Htut, 30, kelihatan sugul dan tidak bermaya tatkala mengiringi jenazah keempat-empat anak mereka.
Terdahulu, Kosmo! melaporkan empat kanak-kanak malang berkenaan ditemui maut dipercayai cuba menyelamatkan diri dengan bersembunyi di bilik air di bahagian dapur rumah berkenaan daripada kejadian kebakaran yang berlaku di kediaman mereka. – KOSMO! ONLINE


Platform khas aduan bazar Ramadan dilancar di P. Pinang
Oleh SITI NUR MAS ERAH AMRAN

30 Mac 2023, 10:42 pm
SEBERANG PERAI – Jabatan Kesihatan Negeri Pulau Pinang (JKNPP) melancarkan platform khas kod respons pantas (QR) aduan bagi memudahkan orang ramai menyalurkan maklumat berkaitan tahap kebersihan bazar Ramadan di negeri ini.
Pengarahnya, Dr. Fazilah Shaik Allaudin berkata, pelanggan boleh mengimbas kod QR yang tertera di setiap gerai sekali gus menyalurkan aduan berkaitan premis termasuk kendalian makanan menerusi platform tersebut.
“Sehingga 28 Mac lalu, JKNPP melalui Bahagian Keselamatan dan Kualiti Makanan (BKKM) telah memeriksa sebanyak 951 gerai di 13 tapak bazar Ramadan negeri ini.
“Selain itu, sebanyak 53 sampel pelbagai jenis makanan telah diambil secara rawak dan dihantar ke makmal untuk dianalisa bagi memastikan tahap keselamatan makanan yang dijual di bazar.
“Pengambilan sampel makanan gerai-gerai ini adalah prosedur biasa, malah pantauan akan diteruskan bagi memastikan makanan yang dijual kepada orang ramai terjamin kebersihannya,” katanya.
Beliau berkata demikian selepas perasmian program Sambut Ramadan Dengan Budaya 3-M serta pelancaran kod QR Aduan Kebersihan dan Keselamatan Makanan di Bazar Ramadan Bertam Putra di Kepala Batas, di sini hari ini.

Perasmian majlis tersebut disempurnakan Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan negeri, Dr. Norlela Ariffin.
Mengulas lanjut, Dr. Fazilah turut menasihatkan orang ramai supaya memilih gerai yang bersih dan mengamalkan pengendalian makanan yang baik. – KOSMO! ONLINE


Kanak-kanak terkunci kereta ibu di stesen minyak
Oleh ISKANDAR SHAH MOHAMED

30 Mac 2023, 10:22 pm
KUALA SELANGOR – Seorang kanak-kanak perempuan terperangkap dalam kereta ibunya selepas tertekan tombol kunci pintu di sebuah stesen minyak di Teluk Piah di sini, hari ini.
Kejadian kira-kira pukul 2.50 petang itu berlaku ketika mangsa berusia tiga tahun dipercayai bersendirian dalam kereta Proton Wira tersebut.
Pengarah Bomba Selangor, Morni Mamat berkata, sepasukan enam anggota termasuk pegawai dari Balai Bomba dan Penyelamat (BBP) Kuala Selangor bergegas ke lokasi kejadian selepas menerima panggilan kecemasan pukul 2.52 petang.
“Setibanya di lokasi, kanak-kanak itu didapati masih terkunci dalam kereta berkenaan.
“Pintu itu terkunci selepas mangsa menekan tombol kunci pintu dalam keadaan enjin tidak dihidupkan,” katanya dalam kenyataan hari ini.
Bomba menyelamatkan kanak-kanak perempuan terperangkap di dalam kereta di sebuah stesen minyak di Teluk Piah, Kuala Selangor.
Tambah Morni, mangsa dipercayai terkunci lebih lima minit sebelum diselamatkan bomba.

“Anggota kita berjaya membuka pintu kereta itu dengan menggunakan peralatan khas.
“Mangsa tidak mengalami kecederaan dan diserahkan kepada keluarganya,” katanya. – KOSMO! ONLINE


Kedai nasi kandar buka awal diserbu
Oleh ABD. RAZAK OSMAN

30 Mac 2023, 10:56 pm
SUNGAI PETANI – Seorang peniaga nasi kandar di sini memberi alasan kurang memperoleh keuntungan sekiranya memulakan perniagaan selepas pukul 3 petang ketika premisnya diserbu penguat kuasa agama tengah hari ini.
Peniaga terbabit juga mendakwa ramai penjual lain yang membuka kedai sebelum masa ditetapkan pihak berkuasa tempatan (PBT) itu.
Pegawai Agama Daerah Kuala Muda, Mohd. Noor Ismardi Ismail berkata, dalam operasi Khas Ramadan Bersepadu kira-kira pukul 12.30 tengah hari itu mendapati lebih 10 jenis lauk sudah tersedia di atas rak makanan premis.
Katanya, pihaknya juga menemui makanan dan minuman berbungkus yang disyaki untuk dijual kepada kaki ponteng puasa.
“Alasan yang diberikan adalah keuntungan berniaga kurang jika buka kedai lewat selain ramai lagi peniaga beroperasi awal,” katanya di sini hari ini.
Katanya, premis sama pernah diserbu pada Ramadan tahun lalu atas kesalahan sama dan peniaga diberi amaran agar menghormati bulan puasa serta mematuhi peraturan ditetapkan.

“Sekiranya peniaga didapati menjual sebarang makanan, minuman, rokok atau barangan lain seumpamanya dalam waktu berpuasa, mereka boleh dikenakan tindakan di bawah Seksyen 14(a) Enakmen Kesalahan Jenayah Syariah Negeri Kedah 2014,” ujarnya.
Majlis Perbandaran Sungai Petani Kedah (MPSPK) mengeluarkan kompaun ke atas premis berkenaan atas pelbagai kesalahan termasuk tidak mempunyai lesen perniagaan, memulakan operasi sebelum pukul 3 petang dan tiada lesen iklan. – KOSMO! ONLINE


Ambulans terbabas rempuh tiang elektrik lepas hantar pesakit
Oleh AIMUNI TUAN LAH

30 Mac 2023, 11:02 pm
GUA MUSANG – Seorang anggota Angkatan Pertahanan Awam Malaysia (APM) parah selepas ambulans Kementerian Kesihatan (KKM) yang dipandunya terbabas sebelum merempuh tiang elektrik di Kilometer 15.5, Jalan Gua Musang-Kuala Krai di sini hari ini.
Dalam kejadian kira-kira pukul 3.40 petang itu, mangsa, Anuar Shamsudin, 39, cedera parah pada bahagian kepala manakala dua penumpang iaitu doktor Hospital Gua Musang, Dr. Al-Farouq Azmi Nazmi, 28 dan jururawat, Nur Hafini Hanis Hasbullah, 36, cedera di beberapa anggota badan.
Ketua Polis Daerah Gua Musang, Superintendan Sik Choon Foo berkata, siasatan awal mendapati, ambulans terbabit sedang dalam perjalanan pulang dari Hospital Sultan Ismail Petra, Kuala Krai ke Hospital Gua Musang selepas menghantar pesakit.
Katanya, semasa tiba di lokasi kejadian, ambulans itu dipercayai mengelak ke kiri jalan selepas sebuah trak pikap jenis Mitsubishi Triton memasuki laluannya ketika mengambil selekoh.
“Keadaan itu menyebabkan tayar ambulans berkenaan jatuh ke bahu jalan. Mangsa tidak dapat mengawal kenderaan sebelum terbabas ke dalam longkang di sebelah kiri dan melanggar tiang elektrik.
“Mangsa dan seorang doktor tersepit di dalam ambulans itu. Kedua-dua mangsa dikeluarkan dengan bantuan anggota Balai Bomba dan Penyelamat Gua Musang,” katanya dalam satu kenyataan hari ini.

FOTO IHSAN POLIS
Menurut Choon Foo, ketiga-tiga mangsa dibawa ke Hospital Gua Musang di sini untuk rawatan lanjut.
Katanya, polis sedang mengesan pemandu trak pikap Mitsubishi Triton yang terbabit dalam kejadian itu untuk membantu siasatan.
Tambahnya, kes disiasat mengikut Seksyen 43(1) Akta Pengangkutan Jalan 1987. – KOSMO! ONLINE


Tiada Kerajaan Perpaduan di Johor – Ahmad Zahid
Oleh MOHD SHARKAWI LONDING

30 Mac 2023, 10:50 pm
MUAR – Presiden UMNO, Datuk Seri Ahmad Zahid Hamidi memberi bayangan bahawa penubuhan Kerajaan Perpaduan seperti di Melaka tidak semestinya berlaku di negeri lain, termasuk Johor.
Timbalan Perdana Menteri itu menegaskan apa yang berlaku di Melaka tiada kena mengena dengan situasi di negeri lain.
“Jadi, suasana politik di negeri lain mungkin berbeza dengan apa yang berlaku di Melaka. Saya harap tiada sebarang spekulasi yang wujud sebab yang penting adalah kestabilan politik bukan sahaja di peringkat nasional, tetapi kita yakin kestabilan juga perlu diwujudkan di setiap negeri.
“Yang penting rakyat mengharapkan kestabilan ini akan membawa pelaburan dari luar, kestabilan juga membawa peluang-peluang ekonomi atas dasar kepercayaan untuk peniaga secara domestik atau luar negeri.
“Kestabilan juga akan memberikan keyakinan kepada rakyat terhadap kepimpinan negeri itu sendiri dan saya yakin apa yang diharapakan Perdana Menteri adalah kestabilan politik bagi mencapai beberapa natijah yang saya nyatakan tadi,” katanya ketika ditanya adalah ‘gelombang’ politik Melaka yang menyaksikan pertukaran Ketua Menteri turut akan berlaku di Johor.
Ahmad Zahid yang juga Menteri Kemajuan Desa dan Wilayah ditemui ketika menghadiri Majlis Santunan Kasih Ramadan di Masjid Jamek Kampung Sungai Gersik, hari ini.

Yang turut hadir Menteri Besar Johor, Datuk Onn Hafiz Ghazi dan Pengerusi Badan Perhubungan UMNO Johor, Datuk Seri Mohamed Khaled Nordin.
Ditanya tentang Kerajaan Perpaduan Melaka, Ahmad Zahid berkata, negeri itu bukan sahaja mendapat Ketua Menteri yang baharu, malah barisan Exco Kerajaan Negeri akan distruktur semula dalam semangat perpaduan.
“Saya telah adakan perbincangan kerana majlis angkat sumpah akan diadakan pada petang esok, dan tentunya ia akan diikuti dengan penstrukturan semula barisan Exco Kerajaan Negeri Melaka.
“Bagaimanapun saya masih belum memperoleh senarai nama cadangan daripada Ketua Menteri Melaka yang baharu. Namun saya yakin semangat kerajaan Perpaduan yang wujud di peringkat nasional dapat diterjemahkan di Melaka,” katanya.
Beliau yakin pendekatan kerajaan perpaduan dapat disebarluaskan pada enam Pilihan Raya Negeri (PRN) kelak, seterusnya diterima di peringkat negeri-negeri tersebut.
“Tentunya kita mengharapkan di dalam enam PRN negeri iaitu Negeri Sembilan, Selangor, Pulau Pinang, Terengganu, Kedah dan Kelantan kelak, perkara yang sama akan berlaku. Oleh itu, kita mesti membiarkan optik dan naratif yang baik bagi menyebarluaskan situasi pembentukan kerajaan perpaduan di peringkat negeri-negeri,” katanya.
Semalam Ahmad Zahid mengesahkan Ahli Dewan Undangan Negeri Lendu, Datuk Seri Sulaiman Md Ali telah meletak jawatan sebagai Ketua Menteri Melaka dan istiadat mengangkat sumpah jawatan Ketua Menteri yang baharu akan diadakan pukul 3 petang esok di Kompleks Seri Negeri. – KOSMO! ONLINE


Kilang sarung tangan getah musnah dalam kebakaran
Oleh ZAKKINA WATI AHMAD TARMIZI

30 Mac 2023, 10:24 pm
PORT DICKSON – Sebuah kilang pengeluaran sarung tangan dekat Bandar Springhill, Lukut dekat sini musnah dalam kejadian kebakaran petang tadi.
Ketua Balai Bomba Port Dickson, Mohd. Asree Abd. Hamid berkata, pihaknya menerima panggilan mengenai kejadian pada pukul 5.18 petang dan apabila anggota bomba tiba di lokasi mendapati kebakaran melibatkan bangunan bangunan pemprosesan pengeluaran berkeluasan.
“Bangunan tersebut terbakar sebanyak 60 peratus. Kami berjaya memadamkan kebakaran tersebut dalam tempoh 20 minit dan tiada mangsa yang terlibat,” katanya ketika dihubungi hari ini.
Beliau menambah kebakaran dapat dikawal pada pukul 6.22 petang dengan turut mendapat bantuan dari Balai Bomba dan Penyelamat Telok Kemang, Seremban, Seremban 2 dan Rantau.
“Kerja-kerja ‘overhaul’ telah dilakukan bagi memastikan tiada punca-punca yang boleh menyebabkan kebakaran berlaku semula. – KOSMO! ONLINE


2 lelaki edar dadah dalam bentuk cecair vape dicekup
Oleh NURUL IZZATI ZAINI

30 Mac 2023, 9:12 pm
PETALING JAYA – Kegiatan dua lelaki memproses dan mengedar dadah dalam bentuk cecair vape akhirnya tumpas apabila dicekup polis, di Setapak, Kuala Lumpur, Isnin lalu.
Menerusi kenyataan di Facebook Jabatan Siasatan Jenayah Narkotik (JSJN) hari ini, sindiket tersebut mula aktif sejak hujung tahun lepas.
“Pengedar menghantar sendiri perisa vape ke Kuala Lumpur untuk suspek mencampurkan cecair dadah.
“Suspek kemudian menghantar sekitar Lembah Klang menggunakan perkhidmatan kurier. Perisa vape ini akan memberi kesan khayal dengan lebih cepat.
“Sebanyak 90 botol cecair vape mengandungi dadah dengan anggaran isi padu 900 mililiter (mm) bernilai RM13,500 telah ditemui dalam kereta suspek,” katanya.
Sehubungan itu, dua lelaki warga tempatan berusia 20 dan 22 tahun ditahan kira-kira pukul 11.20 pagi di Jalan Usahawan, Setapak, disini.

Kes disiasat di bawah Seksyen 39B Akta Dadah Berbahaya 1952 dan suspek direman selama enam hari bermula Selasa lepas bagi membantu siasatan. – KOSMO! ONLINE


Kriket Malaysia harap dapat tempat latihan sendiri
Oleh MUHAMMAD RIDUAN MOHD HANAFIAH

30 Mac 2023, 8:15 pm
PERSATUAN Kriket Malaysia (MCA) meletakkan harapan tinggi terhadap Kementerian Belia dan Sukan (KBS) agar dapat membantu mereka memiliki padang sendiri agar tidak dihalau sekali lagi.
Pada Jun tahun lalu, persatuan itu mengalami episod menyedihkan apabila tidak lagi mendapat kebenaran menjalani latihan di Kinrara Oval, Puchong selepas 18 tahun membangunkan kawasan tersebut.
Sepanjang tempoh itu, Kinrara Oval telah pun menjadi tuan rumah untuk pelbagai kejohanan kriket antarabangsa antaranya Kejohanan Piala Dunia Bawah 19 dan acara kriket untuk Sukan SEA 2017.
MCA bernasib baik dapat kerana mendapat kebenaran memindahkan operasi di Bayuemas Oval, Klang sejak Ogos tahun lalu, namun perjanjian bersama pihak Sime Darby adalah dalam tempoh jangka masa pendek.
“Memang kami sedih kerana 18 tahun kami berada di sana, harapan saya dengan komuniti kriket Malaysia adalah kami mampu untuk mencari jalan penyelesaian kepada masalah ini, sama ada kami boleh tinggal di sini (Bayuemas Oval) selama-lamanya, saya tak tahu, kami berharap KBS akan sentiasa menyokong kami.
“Saya tak boleh dedahkan berkenaan perjanjian kami dengan pemaju, tetapi tempohnya amat singkat, jadi sayanglah kalau kami sudah belanjakan duit untuk membangunkan padang ini, dan kemudian selepas beberapa tahun mereka mahu mengambil semula padang ini, jadi kita doakan yang terbaik agar akan ada pihak untuk membantu kami.

“Kami amat yakin jika kami kami diberikan tanggungjawab tersebut, kami akan menjadikan padang ini menjadi gelanggang bertaraf dunia pada masa akan datang,” jelas presiden MCA, Mohammed Iqbal Ali yang ditemui pemberita ketika Majlis Berbuka Puasa MCA di Bayuemas Oval, Klang kelmarin.
Sementara itu, Menter Belia dan Sukan, Hannah Yeoh menjelaskan pihaknya sedang mengatur pertemuan dengan pihak Sime Darby bagi membantu kemelut yang dihadapi persatuan ini.
“Saya kena bincang dengan pelbagai pihak, sebagai langkah pertama, saya ucapkan terima kasih kepada Sime Darby, saya nak berjumpa dengan Sime Darby untuk kita tengok bagaimana lagi kita boleh membantu mereka (MCA),” jelas Hannah yang turut menghadiri majlis tersebut. – KOSMO! ONLINE


Tak serik, Aliff Syukri buat hal lagi!
Oleh NUR EMIRA SAIZALI

30 Mac 2023, 8:59 pm
PETALING JAYA – Tidak pernah serik dengan kecaman, usahawan kosmetik sensasi Datuk Aliff Syukri sekali lagi mengundang perhatian apabila tampil dengan busana aneh dalam muzik video lagu raya baharunya tahun ini.
Dalam video yang dikongsikan, Aliff tampil dengan baju ketat persis pakaian mandi berwarna biru, lengkap bersamping serta
songkok.
Tidak keseorangan, lima penari yang mengiringi turut tampil dengan pakaian serupa.
Aliff dalam ruangan kapsyen mengakui tidak sabar untuk memperdengarkan lagu raya terbaharunya itu kepada umum, selain melabelkan dirinya sebagai penyanyi nombor satu negara.
“Beri laluan kepada lagu raya nombor satu bakal sohor kini empat tahun berturut-turut, Cak Cun Cak Raya.
“Semoga lagu raya ini memberi sinar kebahagiaan kepada anda semua untuk menyambut Hari Lebaran yang bakal tiba tidak lama lagi, daripada artis nombor satu Malaysia,” katanya.

Menjengah dalam ruangan komen, rata-rata netizen berpendapat fesyen yang digayakan Aliff dan penari merupakan gimik promosi untuk meraih perhatian ramai.
“Dia buat baju begitu supaya orang kecam dan raih perhatian. Ini semua teknik pemasaran, kemudian muncul dengan video menangis minta maaf.
“Bukankah ini baju yang dipakai dalam program ‘bolos saja dinding itu’?
“Okey sahaja nak lancar lagu raya tetapi baju biarlah bersesuaian, sudah seperti nak berenang,” komen segelintir netizen.
Sekadar info, ini bukan pertama kali video muzik Aliff dikecam.
Sehingga kini, video tersebut meraih lebih 890,000 tontonan dalam Instagram sejak dimuat naik awal pagi tadi.
Tahun lalu, usahawan kontroversi turut mendapat kecaman bertalu-talu daripada netizen apabila tampil dengan tarian agak keterlaluan dan tidak bersesuaian dengan sambutan Aidilfitri. – KOSMO! ONLINE


Imbasan jantung ganti pasport menjelang 2070
Oleh KOSMO!

30 Mac 2023, 8:00 pm
LONDON – Satu laporan baharu meramalkan bahawa penggunaan pasport di lapangan terbang akan digantikan dengan imbasan degupan jantung dan butiran biometrik orang ramai menjelang 2070, lapor laman berita Wion News.
Laporan bertajuk The easyJet 2070: The Future Travel Report yang dikelola oleh syarikat penerbangan EasyJet itu ditulis oleh beberapa pakar.
“Menjelang 2070, destinasi yang kita kunjungi, jenis penginapan dan pengalaman yang dimiliki akan berubah dengan ketara,” kata salah seorang pengarang, Profesor Birgitte Andersen dari Kolej Birkbeck, Universiti London.
EasyJet dalam laporannya menjelaskan bahawa sama seperti retina dan cap jari, isyarat jantung individu juga unik.
“Isyarat degupan jantung penumpang dan butiran biometrik mereka akan dimasukkan ke dalam sistem global dengan cara sama teknologi pengimbasan cap jari berfungsi pada hari ini,” katanya.
Laporan itu meramalkan bahawa bas ulang-alik yang membawa penumpang di landasan akan digantikan dengan teksi udara e-VTOL. Hiburan dalam penerbangan pula akan dipancarkan terus ke mata penumpang.

EasyJet meramalkan bahawa makanan dalam pesawat akan disediakan berkonsep bufet hotel yang perlu dicetak sendiri dalam bentuk tiga dimensi (3D). Ia akan membantu mengurangkan sisa makanan.
Pada masa hadapan, pelancong diramal berkeupayaan untuk mencetak pakaian yang boleh dikitar semula semasa tiba di hotel. – Agensi


36 notis dikeluarkan kepada pemilik premis, pengendali makanan di Perak
Oleh ASLIZA MUSA

30 Mac 2023, 8:51 pm
TAPAH – Sebanyak 36 notis di bawah Seksyen 32B Akta Makanan 1983 dikeluarkan kepada pemilik premis dan pengendali makanan di Perak sepanjang minggu pertama Ramadan ini.
Pengerusi Jawatankuasa Sumber Manusia, Kesihatan dan Hal Ehwal Masyarakat India negeri, A. Sivanesan berkata, notis kompaun berjumlah RM9,000 itu dikeluarkan hasil pemeriksaan ke atas lebih 1,393 buah premis.
“Bagi pengendali makanan, kesalahan yang dilakukan adalah di bawah Peraturan 30, 31, 32 dan 33 Peraturan-Peraturan Kebersihan Makanan 2009.
“Kesalahan di bawah peraturan itu adalah termasuk tidak menghadiri latihan pengendali makanan, tidak mendapatkan suntikan anti-tifoid, tidak memenuhi etika pakaian pengendali makanan dan kebersihan diri.
“Bagi pemilik premis pula, Peraturan 34 dikenakan apabila gagal memastikan premis dalam keadaan bersih,” katanya dalam sidang akhbar pada Majlis Pelancaran Op Ramadan Peringkat Negeri Perak 2023 di Bazar Ramadan Tapah di sini hari ini.
Menurut beliau, sebanyak 60 sampel makanan sedia dimakan juga diambil pada minggu pertama Ramadan dan telah dihantar ke Makmal Kesihatan Awam di Ipoh bagi tujuan analisis mikrobiologi.

Katanya, sampel yang diambil termasuk kuih-muih, pasta, minuman, nasi dan lauk-pauk.
“Setakat ini, keputusan bagi kesemua sampel itu masih belum diterima, mungkin mengambil masa antara seminggu hingga 14 hari.
“Selain mengambil sampel semasa operasi di bazar Ramadan dan premis, kita juga akan ambil sampel makanan disyaki tercemar sekiranya terdapat aduan,” katanya.
Dalam pada itu Sivanesan berkata, pihaknya juga menerusi Jabatan Kesihatan Negeri (JKN) Perak menyasarkan untuk memeriksa kesemua 5,352 gerai di bazar Ramadan yang berdaftar dengan pihak berkuasa tempatan (PBT) di negeri ini.
“Sebanyak 264 sampel makanan akan diambil untuk analisis makmal bagi parameter kimia dan mikrobiologi,” katanya. – KOSMO! ONLINE


‘Tak ada desakan, saya tak mahu dah, itu sahaja’ – Sulaiman
Oleh DIYANATUL ATIQAH ZAKARYA

30 Mac 2023, 8:42 pm
ALOR GAJAH – Ketua Menteri, Datuk Seri Sulaiman Md. Ali menjelaskan tindakannya melepaskan jawatan bukanlah atas desakan mana-mana pihak, sebaliknya ia adalah keputusan dirinya sendiri yang ingin berehat.
Katanya, keputusan itu telah lama dilakukan dan pernah disuarakan beberapa kali kepada Presiden UMNO, Datuk Seri Dr. Ahmad Zahid Hamidi sebelum ini.
Jelasnya, langkah itu juga tidak terkait dengan sebarang agenda politik atau desakan daripada mana-mana pihak berkepentingan.
“Keputusan ini sudah lama dah, dahulu saya pernah cakap sepenggal cukuplah buat apa nak lama-lama, saya sudah penat bagi orang peluang pula, itu sahaja.
“Memang tidak ada perjanjian (ditawarkan Ahmad Zahid) saya cakap ikhlas memang saya tidak mahu dah, tidak ada desakan sebaliknya keputusan ini adalah desakan hati saya,” katanya ketika ditemui pemberita selepas menyempurnakan Majlis Sumbangan Ramadan Parlimen Masjid Tanah di sini, hari ini.
Ditanya sama ada beliau akan beralih posisi ke peringkat Persekutuan, Ahli Dewan Undangan Negeri (ADUN) Lendu itu memberitahu perkara tersebut sama sekali tidak akan berlaku kerana beliau ingin memberi fokus kepada pentadbiran di peringkat DUN.

“Tak (duduk di Persekutuan). Saya nak jaga DUN, nak duduk di DUN, kembali ke hidup lama saya yang normal, itu sahaja,” katanya.
Tambahnya lagi, sesiapa sahaja yang bakal mengisi kekosongan jawatan itu hanya perlu meneruskan pentadbiran sedia ada.
“Tak payah (buat apa-apa pembaikan) benda semua sudah ada, jalan seperti biasa, masing-masing ada kelebihan.
“Kita mesti menyokong, mendukung sebaik yang mungkin dan saya harap siapa yang menggantikan saya, kalau Datuk Seri Ab. Rauf Yusoh buatlah yang terbaik,” katanya.
Terdahulu, Kosmo! melaporkan, Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia Ketua Menteri Melaka yang baharu bakal berlangsung esok, pukul 3 petang.
Ahmad Zahid memaklumkan pihaknya telah mengutuskan warkah kepada Yang Dipertua Negeri Melaka, Tun Mohd. Ali Rustam untuk menerima surat peletakan Sulaiman yang diterima pada Selasa lalu dan parti mencadangkan Datuk Seri Rauf sebagai Ketua Menteri yang baharu. – KOSMO! ONLINE


Seludup warga Filipina: Pegawai terbabit bakal dibuang kerja – Ruslin
Oleh MOHD. HUSNI MOHD. NOOR

30 Mac 2023, 8:36 pm
PUTRAJAYA – Bakal berdepan tindakan buang kerja.
Itu tindakan bakal dikenakan terhadap anggota dan pegawai yang didapati terlibat dalam sindiket penyeludupan pendatang haram warga Filipina ke Semenanjung Malaysia melalui Lapangan Terbang Tawau (LTT) baru-baru ini.
Ketua Pengarah Imigresen, Datuk Ruslin Jusoh berkata, beliau menegaskan jabatannya tidak akan berkompromi berhubung isu berkenaan.
Beliau berkata, jika mereka didapati bersalah tindakan sewajarnya akan dikenakan termasuk dibuang kerja.
“Itu bergantung kepada proses perundangan yang berlaku, kita beri masa sedikit lagi,” katanya pada sidang akhbar hari ini.
Sebelum ini, media melaporkan, Jabatan Pendaftaran Negara (JPN) dengan kerjasama Suruhanjaya Pencegahan Rasuah Malaysia (SPRM) berjaya membanteras sindiket penyeludupan pendatang asing tanpa izin (PATI) Filipina melalui jalan udara dari Sabah ke Semenanjung Malaysia.

Pada masa sama, Ruslin berkata, beliau tidak boleh memberi penjelasan lanjut berhubung perkara tersebut kerana ianya masih dalam siasatan SPRM.
“Paling pentingnya adalah kita (JIM) memberikan kerjasama sepenuhnya kepada SPRM dalam melengkapkan siasatan,” katanya.
Katanya, beliau menegaskan bahawa JIM tidak teragak-agak mengambil tindakan tegas terhadap mana-mana pegawai dan anggota yang melanggar peraturan dan terbabit dalam rasuah serta salah guna kuasa.
Jelasnya lagi, tindakan segelintir yang melakukan kesalahan amat kecil jika mahu dibandingkan dengan kekuatan belasan ribu anggotanya. – KOSMO! ONLINE


Syarikat larang pekerja guna fon kepala ketika bekerja
Oleh KOSMO

30 Mac 2023, 7:33 pm
NEW DELHI –  Arahan yang dikeluarkan oleh jabatan sumber manusia (HR) sebuah syarikat di India mengundang perhatian ramai kerana  melarang pekerja menggunakan fon kepala ketika bekerja, lapor laman berita India Times.
Pihak majikan berkata,  perbuatan tersebut menyebabkan mereka  tidak fokus ketika melakukan tugasan.
Tangkap layar memo tersebut dikongsikan di laman perbincangan, Reddit.
“Untuk perhatian semua,  HR di Mumbai. Apa pandangan anda mengenai perkara ini? Ia amat menjengkelkan,” demikian menurut hantaran individu berkenaan.
Memo tersebut pula berbunyi: “Kami sedar  ramai daripada anda menggunakan fon kepala ketika bekerja. Malangnya, anda gagal memberi  perhatian penuh kepada pekerjaan yang menyebabkan kualiti kerja merosot selain tugasan gagal diselesaikan.
Hantaran itu mendapat perhatian ramai dengan kebanyakan pengguna tidak bersetuju dengan arahan tersebut.

“Saya seorang introvert. Saya tidak suka bercakap dengan orang lain. Saya sering memakai fon kepala ketika bekerja, dari pukul 9 pagi hingga 5 petang. Saya hanya perlu fokus, tidak mempedulikan orang di sekeliling dan tidak terganggu oleh bunyi bising. Saya dapat menyiapkan kerja walau apa pun tugasan diberikan. Itu yang paling penting,” kata netizen berkenaan. – Agensi


Saintis temui lohong hitam 33 bilion kali lebih besar daripada Matahari
Oleh KOSMO!

30 Mac 2023, 9:00 pm
LONDON – Sekumpulan ahli astronomi di Britain menemui sebuah  lohong hitam bersaiz amat besar iaitu kira-kira 33 bilion kali jisim Matahari, lapor akhbar Metro UK semalam.
Kumpulan saintis daripada Universiti Durham itu berkata, lohong hitam gergasi tersebut adalah antara yang paling besar pernah ditemui.
“Lohong hitam yang saiznya kira-kira 30 bilion kali jisim Matahari ini adalah satu daripada lohong hitam terbesar yang pernah dikesan.
“Berdasarkan had maksimum mengenai seberapa besar saiz lohong hitam secara teori, penemuan ini adalah sesuatu yang amat menarik,” kata pengarang utama kajian tersebut, Dr. James Nightingale.
Dalam kajian tersebut, saintis menggunakan fenomena dikenali sebagai kanta graviti, di mana mereka mendapatkan bantuan daripada galaksi berdekatan dengan menukarnya menjadi kanta pembesar gergasi.
Ia seterusnya mendedahkan kehadiran lohong hitam gergasi itu. Lohong hitam merujuk kepada zon di mana tarikan gravitinya  amat kuat sehinggakan tiada cahaya yang dapat terlepas. – Agensi


Wanita simpan janggut rasa diri semakin cantik
Oleh KOSMO!

30 Mac 2023, 8:30 pm
WASHINGTON – Seorang wanita di Amerika Syarikat (AS) kini menghargai janggut yang tumbuh pada wajahnya selepas dia mencukur bulu tersebut setiap hari selama 16 tahun, lapor akhbar Daily Star.
Coral Sanchez, 29, pertama kali menyedari perubahan pada wajahnya ketika dia berusia sembilan tahun dan sejak berusia 12 tahun, dia bercukur pada setiap pagi untuk mengelak daripada diejek dan dibuli.
Dia menghabiskan masa  bertahun-tahun untuk menyembunyikan janggutnya selain turut merahsiakan perkara itu daripada bekas kekasih selama empat tahun mereka bercinta.
Janggut Sanchez tumbuh disebabkan oleh keadaan dipanggil hirsutisme. Walaupun dicukur pada awal pagi, ia akan tumbuh semula lewat petang hari yang sama.
Selepas menjadi gelandangan pada usia 26 tahun, Sanchez gagal bercukur pada setiap hari dan mula mempersoalkan tindakannya membuang janggut.
Pasangan baharu Sanchez, Illias Clark, 25, memberikan sokongan dan meyakinkan wanita itu bahawa dia cantik dan janggut itu tumbuh secara semula jadi.

Sanchez akhirnya membuang pisau cukur pada Mac 2022 dan janggutnya yang disimpan selama setahun kini berukuran 10 sentimeter.
“Saya benar-benar terkejut betapa saya menyukainya, Rasanya ia sesuai dengan muka saya,” katanya. – Agensi


Permit jualan mercun, bunga api lulus 2 minggu sebelum raya
Oleh ROSALWANI CHE SOH

30 Mac 2023, 9:08 pm
KOTA BHARU – Ibu Pejabat Polis Kontinjen (IPK) Kelantan sudah menerima permohonan daripada peniaga untuk menjual mercun dan bunga api di negeri ini menjelang sambutan hari raya Aidilfitri pada bulan depan.
Ketua Polis Kelantan, Datuk Muhamad Zaki Harun berkata, bagaimanapun, permit itu akan diluluskan dua minggu sebelum 1 Syawal nanti.
Menurutnya, sehubungan itu, semua ketua-ketua polis daerah telah bersedia untuk proses permohonan permit jualan mercun dan bunga api di negeri ini.
“Kita menjangkakan permohonan jualan kedua-dua barangan itu meningkat pada tahun ini memandangkan rakyat tidak lagi berdepan dengan sekatan seperti ketika pandemik Covid-19.
“Jadi, kita akan lihat tarikh yang sesuai dan kebiasaannya kelulusan permit akan dikeluarkan serentak di seluruh negara,” katanya kepada pemberita selepas Program Penyampaian Bubur Lambuk di hadapan Ibu Pejabat Polis Daerah (IPD) Kota Bharu, Pengkalan Chepa di sini sebentar tadi.
Mengulas lanjut, menurut Muhamad Zaki, pihaknya akan melihat pelbagai aspek terutamanya kriteria pemohon dan kuantiti jualan mercun sebelum memberi kelulusan kepada peniaga.

Katanya, polis Kelantan masih belum membuat sebarang tangkapan kegiatan penyeludupan melibatkan mercun di negeri ini setakat seminggu bulan Ramadan ini.
Dalam perkembangan lain, Muhamad Zaki berkata, pihaknya sentiasa meningkatkan kawalan di kawasan sempadan menjelang sambutan Hari Raya Aidilfitri.
“Kawalan sempadan sentiasa dijalankan secara berterusan. Saya baru sahaja pulang dari Thailand selepas mengadakan perbincangan dengan pihak berkuasa di sana.
“Ada beberapa perkara dan strategi baharu yang akan kita dilaksanakan untuk mengekang kegiatan jenayah termasuk dadah, senjata, api dan penyeludupan,” katanya. – KOSMO! ONLINE


17,920 premis diperiksa sejak pertama Ramadan
Oleh SAFINA RAMLI

30 Mac 2023, 7:27 pm
GEORGE TOWN – Kementerian Perdagangan Dalam Negeri dan Kos Sara Hidup (KPDN) telah menjalankan 17,920 pemeriksaan di premis-premis perniagaan di seluruh negara sejak 23 Mac lalu sehingga semalam.
Timbalan Menteri KPDN, Fuziah Salleh berkata, selain itu dalam tempoh yang sama pihaknya turut menjalankan pemeriksaan di lebih 6,000 bazar Ramadan di seluruh negara.
Menurutnya, pemantauan yang dijalankan menerusi Op Pantau itu akan dijalankan sepanjang bulan Ramadan bagi memastikan harga barangan di premis perniagaan dan makanan yang dijual di bazar Ramadan sentiasa berpatutan dan berkualiti.
“KPDN sentiasa mengambil berat dan memastikan umat Islam serta pengguna mendapat perkhidmatan terbaik daripada peniaga di bazar Ramadan.
“Sejak 23 Mac hingga semalam, KPDN telah menjalankan 17,920 pemeriksaan di premis perniagaan dan pemeriksaan di lebih 6,000 bazar Ramadan di seluruh negara bagi memastikan tidak berlaku pencatutan harga,” katanya dalam sidang akhbar di bazar Ramadan Bayan Baru di sini hari ini.
Terdahulu, Fuziah melancarkan bazar Ramadan Rahmah (BRR) Bayan Baru dan program inisiatif pendigitalan sektor peruncitan (Redi).

Op Pantau 2023 dilaksanakan secara seragam dan berfokus bermula 23 Mac sehingga 21 April nanti dengan tumpuan operasi seperti di bazar Ramadan, bazar Aidilfitri, pasar awam, pasar raya besar, pasar raya, kedai runcit dan aktiviti jualan dalam talian.
Menurut Fuziah, sejak 23 Mac hingga semalam pihaknya menerima 283 aduan berhubung kenaikan harga barang termasuk di bazar Ramadan di seluruh negara sejak 23 Mac lalu hingga semalam.
“Sebanyak 92 kes telah diambil tindakan dengan jumlah kompaun bernilai RM11,400 dan semalam sahaja kita menerima 51 aduan dengan jumlah kompaun bernilai RM3,000.
“Antara kesalahan yang dikesan ialah membabitkan alat timbang yang tidak tepat dan kebanyakkan kesalahan dilakukan oleh peniaga kedai runcit, pasar dan lain-lain,” katanya. – KOSMO! ONLINE


Penunggang masih hidup, bukan punca sekatan jalan raya JPJ
Oleh ISKANDAR SHAH MOHAMED

30 Mac 2023, 7:13 pm
KLANG – Polis menafikan dakwaan mengenai seorang penunggang motosikal maut akibat sekatan jalan raya oleh Jabatan Pengangkutan Jalan (JPJ) di Kilometer 4.4 Lebuh Raya Selat Klang Utara di sini, kelmarin.
Perkara itu tular menerusi kiriman suara dan gambar dua pegawai JPJ berada berdekatan mangsa yang terbaring di jalan berkenaan.
Ketua Polis Daerah Klang Utara, Asisten Komisioner S. Vijaya Rao berkata, pihaknya menerima laporan daripada waris lelaki berusia 21 tahun itu, pukul 9.24 tadi.
Tegas beliau, siasatan mendapati kemalangan itu berpunca mangsa hilang kawalan dan terbabas dari arah Bandar Sultan Suleiman menghala Shah Alam.
“Polis menafikan dakwaan mengatakan mangsa telah meninggal dunia berpunca JPJ membuat sekatan jalan raya berdekatan lokasi kejadian.
“Mangsa sedang menerima rawatan di Hospital Tengku Ampuan Rahimah Klang (HTAR),” katanya dalam kenyataan hari ini.

Tambah Vijaya Rao, pegawai JPJ yang tular menerusi gambar itu sedang membuat kawalan lalu lintas di lorong kanan bagi memastikan keselamatan mangsa.
“Kes berkenaan disiasat mengikut Seksyen 43(1) Akta Pengangkutan Jalan 1987.
“Orang ramai yang mempunyai sebarang maklumat mengenai kejadian diminta menghubungi pegawai penyiasat Inspektor Abdul Azim Mazlan di talian 013-4146144 atau balai polis berdekatan,” katanya. -KOSMO!ONLINE


Tiga terbunuh Proton Saga bertembung Proton Perdana
Oleh MUHAMMAD ZIKRI

30 Mac 2023, 7:07 pm
PONTIAN – Tiga terbunuh dalam kemalangan di Kilometer 5.7 Jalan Parit Semerah – Parit Kudus, di hadapan Sekolah Kebangsaan (SK) Parit Kudus, di sini, petang hari ini.
Dalam kejadian pada pukul 5.20 petang itu, mangsa yang maut adalah lelaki tempatan yang menaiki kereta Proton Saga.
Ketua Polis Daerah Pontian, Superintendan Mohammad Shofee Tayib berkata, ketiga-tiga mereka disahkan meninggal dunia di tempat kejadian.
“Siasatan sedang dilakukan oleh Pegawai Penyiasat di lokasi.
“Identiti mangsa masih belum dikenal pasti,” katanya ketika dihubungi petang ini.
Ujarnya, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Suami tetak isteri bercakap telefon dengan lelaki lain
Oleh KOSMO!

30 Mac 2023, 7:00 pm
BANGKOK – Seorang lelaki di wilayah Krabi, Thailand menetak isterinya menggunakan parang kerana berang  mangsa bercakap dengan lelaki lain menggunakan telefon bimbit tanpa memakai baju, lapor laman berita Thaiger kelmarin.
Polis menahan  Prachuap Nuanchan, 50, di sebuah kolam ternakan udang di daerah Ranot, wilayah Songkhla.
Suspek kemudian mengaku membunuh isterinya, Rattanakul, 58, di rumah mereka di daerah Khlong Thom.
Menurutnya, sejurus pulang ke rumah selepas bekerja, dia melihat isterinya sedang berbaring sambil bercakap dengan lelaki lain menggunakan telefon bimbit tanpa memakai baju.
Berang dengan situasi itu, suspek mengambil sebilah parang lalu menetak mangsa hingga mati.
Dia turut memberitahu polis bahawa dia mempunyai bukti panggilan telefon pada peranti tersebut yang mengukuhkan dakwaannya.

Pasangan itu telah berkahwin selama lebih 20 tahun dan dilaporkan kurang bertengkar. Mangsa juga pernah bekerja, namun bersara baru-baru ini.
Sementara itu, suspek dikatakan bertanya kepada polis sama ada dia boleh melihat mayat isterinya bagi membolehkannya meminta maaf.
Dia kini ditahan di balai polis Khlong Thom dan didakwa atas kesalahan membunuh. – Agensi


Isteri jadi ‘beg tinju’ suami
Oleh NIK NUR IMAN WAHYU

30 Mac 2023, 6:18 pm
PETALING JAYA – Dipukul, diherdik dan dihina. Itu yang dilalui seorang wanita yang nekad mahu membebaskan diri daripada suami durjana.
Kisah sedih itu dikongsi peguam syarie, Nor Asyikin di akaun Facebook miliknya semalam hasil konsultasinya bersama wanita terbabit.
Nor Asyikin berkata, wanita terbabit dikatakan sudah tidak tahan dengan suaminya yang  memperlakukan dirinya seperti ‘punching bag’.
“Boleh dikatakan setiap bulan pasti si isteri akan menjadi ‘punching bag’. Dipukul dengan besi sehingga kepala berdarah, ditumbuk, ditendang, ditampar dan sebagainya,” kata beliau.
Tidak cukup dengan itu, sang suami bertindak lebih kejam apabila tetap naik tangan terhadap isteri yang sedang mengandung dan berpantang hanya kerana lelaki tersebut lapar, penat atau tidak mendapat rehat yang secukupnya.
Bukan sahaja membuat emosi wanita tersebut terganggu, malah dia turut menyebabkan anak mereka trauma disebabkan melihat ibu mereka kerap dipukul bapa sendiri.

“Akibat terlalu kerap dipukul, dimaki dan dihina persekitaran perkahwinan yang dibina belasan tahun ini sudah lagi tiada ketenangan dan kemanisan,” katanya.
Nor Asyikin menasihati wanita-wanita yang menjadi mangsa keganasan rumah tangga perlu mengambil beberapa langkah ini supaya dapat membebaskan diri mereka daripada belenggu rumah tangga yang berpanjangan.
Mangsa dinasihati keluar dari rumah terlebih dahulu dan melaporkan kepada pihak polis atau memfailkan fail injuksi (tegahan) di Mahkamah Tinggi Syariah.
Sejurus itu, mangsa perlu melaporkan kes ini kepada talian Nur.
“Mangsa juga dinasihati untuk memfailkan perintah perlindungan interim di Jabatan Kebajikan Masyarakat atau perlindungan kecemasan di Mahkamah Sivil.
“Sekiranya dia ingkar, dia boleh dihumban ke dalam lokap,” katanya. – KOSMO! ONLINE


Lelaki ditangkap asyik rakam wanita mandi
Oleh KOSMO!

30 Mac 2023, 6:30 pm
JAKARTA – Seorang lelaki berusia 25 tahun di Indonesia ditahan selepas merakam seorang wanita mandi, lapor laman berita Suara.com.
Ketua Polis Samboja, Yusuf berkata, suspek berinisial YK merupakan seorang penduduk dari Samboja yang terletak di Kalimantan Timur.
YK merakam mangsanya ketika wanita itu mandi di sebuah kafe di Kampung Sei Merdeka, Samboja.
Mangsa yang mandi dalam keadaan tidak berpakaian terkejut apabila menyedari terdapat sebuah telefon bimbit di siling bilik air.
Dia kemudian keluar dan menemui YK sedang memegang telefon bimbitnya.
“Mangsa menelefon polis dan setelah memeriksa telefon bimbit YK, terdapat dua video yang memaparkan mangsa,” kata Yusuf.

YK tidak dapat melarikan diri dan mengaku bahawa sudah dua kali merakam mangsa di tempat yang sama.
Dia kemudian dibawa bersama bukti ke Ibu Pejabat Polis Samboja. – Agensi


Johor mohon 50 lorong M-Bike atasi kesesakan
Oleh MOHAMAD FAIZAL HASHIM

30 Mac 2023, 6:40 pm
JOHOR BAHRU – Kerajaan negeri memohon projek penambahan 50 lorong baharu laluan Sistem Kawalan Sempadan Automatik (M-Bike) perlu disegerakan.
Menteri Besar, Datuk Onn Hafiz Ghazi berkata, perkara itu perlu dipercepatkan bagi menangani isu kesesakan di kedua-dua laluan antara Johor dan Singapura di Kompleks Kastam, Imigresen dan Kuarantin (CIQ) Bangunan Sultan Iskandar (BSI).
Beliau mencadangkan perkara itu selepas mengadakan lawatan mengejut ke CIQ, semalam bagi meninjau keadaan semasa di pintu masuk antarabangsa itu.
Onn Hafiz turut meminta agar penggabungan kaunter kereta di zon A, B, C, dan D di kawasan tersebut akan diselesaikan selewat-lewatnya bulan Julai tahun ini.
“Susulan lawatan mengejut saya ke CIQ BSI semalam, saya telah berjumpa dengan Pengarah Jabatan Imigresen Malaysia (JIM) Negeri Johor, Baharuddin Tahir dan Pengarah Jabatan Kerja Raya (JKR) Negeri Johor, Abu Bakar Abd. Aziz.
“Saya meminta jasa baik mereka untuk memastikan projek penambahan 50 lorong baharu laluan M-Bike dapat dilaksanakan segera.

“Bagi memudahkan pengguna, pelekat M-Bike juga boleh mula didapati di CIQ BSI dan CIQ Kompleks Sultan Abu Bakar (KSAB) mulai esok,” katanya menerusi hantaran di Facebooknya hari ini.
Dalam pada itu, Onn Hafiz berkata, semua kaunter di pintu masuk perlu dibuka selain memastikan isu penyelenggaraan dapat diselesaikan oleh pihak JKR secepat mungkin.
“Selain itu, pertukaran syif antara pegawai-pegawai JIM di kaunter perlu efisyen supaya isu kesesakan di kaunter dapat dikurangkan.
“Saya mendengar dan memahami kekangan yang dialami oleh JIM Negeri Johor, namun saya percaya dengan kerjasama strategik dan berterusan antara semua pihak, isu kesesakan di kedua-dua laluan antara Johor dan Singapura ini dapat ditangani dengan lebih berkesan.
“Kerajaan negeri akan terus bekerjasama dengan pihak Kerajaan Persekutuan bagi memperbaiki lagi sistem sedia ada,” ujarnya. – KOSMO! ONLINE


Cubaan seleweng diesel bersubsidi gagal
Oleh ADNAN IBRAHIM

30 Mac 2023, 6:33 pm
BATU PAHAT – Cubaan seorang lelaki untuk mengeleweng minyak diesel bersubsidi gagal selepas berjaya ditumpaskan Pasukan Polis Marin Wilayah 2, semalam.
Ketua Polis Daerah Batu Pahat, Asisten Komisioner Ismail Dollah berkata, kejayaan itu dilakarkan berikutan penahanan seorang lelaki berusia 44 tahun sedang mengisi minyak ke dalam sebuah lori tiga tan di sebuah stesen minyak di Pekan Semerah dekat sini kira-kira pukul 10.50 malam.
Katanya, hasil pemeriksaan terdapat enam buah tangki berada di bahagian belakang lori dengan tiap satunya sudah diisi dengan minyak diesel sebanyak kira-kira 700 liter.
“Pemeriksaan terhadap lelaki berkenaan juga tidak mempunyai sebarang dokumen kebenaran memiliki, menyimpan, membawa beserta tanpa lesen dan kebenaran khas dari pihak Kementerian Perdagangan Dalam Negeri dan Kos Sara Hidup (KPDN).
“Lelaki berkenaan ditahan kerana disyaki melakukan kesalahan di bawah Seksyen 21 Akta Kawalan Bekalan 1961, lori bersama rampasan dibawa ke Markas Pasukan Marin Wilayah 2, Muar,” katanya melalui kenyataan hari ini.
Menurut Ismail lagi, tangkapan serta barang-barang rampasan kemudiannya diserahkan kepada pihak KPDN hari ini untuk tindakan selanjutnya.

Ujarnya, nilai keseluruhan rampasan dianggarkan berjumlah kira-kira RM78,000. – KOSMO! ONLINE


Lelaki pukul, bakar anjing hidup-hidup diburu
Oleh KHAIRUL MOHD. ALI

30 Mac 2023, 6:47 pm
JOHOR BAHRU – Seorang lelaki yang bertindak kejam dengan memukul dan membakar seekor anjing liar secara hidup-hidup sedang diburu pihak berkuasa.
Pemangku Ketua Polis Daerah Johor Bahru Utara, Superintenden Fariz Ammar Abdullah berkata, pihaknya dimaklumkan kejadian tersebut turut tular di media sosial, baru-baru ini.
Menurut beliau, kejadian itu dipercayai berlaku di sebuah klinik haiwan di sekitar Taman Impian Emas, Skudai di sini.
“Kita terima laporan polis berhubung kejadian itu pada pukul 2.59 petang, Isnin lalu daripada orang awam.
“Pengadu memaklumkan kejadian seekor anjing dipukul dan dibakar hidup-hidup seorang kekasih dipercayai warga tempatan, di mana rakaman kejadian tular di media sosial,” katanya dalam satu kenyataan, di sini hari ini.
Keadaan anjing yang dibakar oleh pihak tidak bertanggungjawab.
Tambah Fariz Ammar, tujuan laporan polis dibuat adalah untuk merujuk kes bekerja kepada Jabatan Veterinar Johor bagi menjalankan siasatan berhubung penyeksaan haiwan.

“Kes ini akan disiasat Jabatan Veterinar Johor mengikut Seksyen 29(1)(e) Akta Kebajikan Haiwan 2015 yang memperuntukkan hukuman denda minggu RM25,000 dan maksimum RM100,000 atau penjara sehingga tiga tahun atau kedua-duanya jika sabit kesalahan,” jelasnya.
Sementara itu, satu rakaman video berdurasi 8 minit 54 saat tular menunjukkan seorang lelaki menghidupkan api dipercayai terhadap seekor anjing yang terhalang oleh dinding.
Lelaki berkenaan kemudiannya berlalu meninggalkan kawasan tersebut dengan memandu kenderaannya.
Video berkenaan menerima kecaman rakyat umum khususnya melibatkan warga negara Malaysia berketurunan Tionghua. – KOSMO! ONLINE


Semakan SRC : Nasib Najib diketahui esok
Oleh Mohd Kamarul Hasifi Kamarudin dan KOSMO!

30 Mac 2023, 7:09 pm
Semakan SRC : Nasib Najib diketahui esok | 15 MINIT MMTV 30 MAC 2023


‘Jailani lupa dulu dia yang tebuk atap’ – Ketua Pemuda UMNO
Oleh KOSMO!

30 Mac 2023, 5:52 pm
MELAKA – Ketua Pemuda UMNO, Dr. Muhamad Akmal Saleh membidas tindakan Pengerusi Jawatankuasa Pelancongan, Kesenian dan Kebudayaan Melaka, Datuk Jailani Khamis yang mengeluarkan kenyataan ‘tebuk atap’ berhubung pelantikan baharu Ketua Menteri Melaka esok.
Dr. Muhamad Akmal berkata, Jailani sebaliknya individu yang pernah melakukan perkara dilemparkan dengan menjatuhkan kerajaan Pakatan Harapan (PH) dahulu sehingga Ketua Menteri ketika itu hilang majoriti dan jawatan.
“Untuk makluman, kerajaan tebuk atap ataupun kerajaan pintu belakang ini adalah (kejadian) apabila Ketua Menteri dijatuhkan seperti ketika Jailani melompat keluar daripada Pakatan Harapan dahulu dan akhirnya Ketua Menteri ketika itu hilang majoriti dan jawatan.
“Kali ini apabila Ketua Menteri (Datuk Seri Sulaiman Md. Ali) meletakkan jawatan dengan sendirinya, maka kekosongan yang berlaku itu perlu lah diisi oleh mana-mana wakil rakyat yang dirasakan layak oleh parti memerintah.
“Mungkin Jailani lupa masa beliau jadi sebahagian dari kerajaan tebuk atap dulu,” sindirnya dalam kenyataan dikeluarkan menerusi laman sosial Facebooknya.
Media sebelum ini melaporkan Jailani yang juga Ahli Dewan Undangan Negeri (Adun) Rembia, secara lantang mendakwa Melaka akan mempunyai ketua menteri ‘pintu belakang’ di sebalik penggantian Ketua Menteri sedia ada.

“Apa yang tuan-tuan akan saksikan dalam beberapa hari berikutnya ialah Ketua Menteri tebuk atap atau Ketua Menteri pintu belakang.
“Ini spesis baharu kelahiran UMNO dan Barisan Nasional (BN),” katanya.
Pada Mac 2020 lalu, Muhammad Jailani antara empat wakil rakyat PH di Melaka yang bertindak menyokong gabungan Perikatan Nasional (PN) selepas mendakwa hilang kepercayaan terhadap kepemimpinan Ketua Menteri Melaka ketika itu, Adly Zahari sehingga kerajaan PH Melaka tumbang.
Sulaiman kemudian diangkat menjadi Ketua Menteri Melaka Ke-12 pada 11 Mac 2018.
Semalam spekulasi peletakan jawatan Ketua Menteri Melaka yang Ke-13 itu kembali bertiup kencang sebelum Timbalan Perdana Menteri, Datuk Seri Ahmad Zahid Hamidi kemudian mengesahkan telah menerima surat peletakan jawatan Sulaiman.
Presiden UMNO itu hari ini turut memaklumkan pihaknya telah mengutuskan warkah kepada Yang Dipertua Negeri Melaka, Tun Mohd. Ali Rustam untuk menerima peletakan tersebut dan parti mencadangkan Datuk Seri Rauf sebagai Ketua Menteri yang baharu. – KOSMO! ONLINE


Lelaki kahwin 6 mahu guna khidmat ibu tumpang
Oleh KOSMO!

30 Mac 2023, 5:30 pm
SAO PAOLO, BRAZIL – Seorang lelaki di Brazil  yang menarik perhatian ramai kerana memiliki enam  isteri mendedahkan rancangannya untuk memiliki anak dengan setiap seorang daripada pasangannya  menerusi kaedah ibu tumpang, lapor portal berita MailOnline semalam.
Arthur O Urso, 37, sebelum ini mempunyai sembilan isteri,  namun dia menceraikan tiga daripada mereka tahun lalu.
Menurut lelaki tersebut, dia mahu menambah lagi bilangan ahli keluarganya  dengan cara mendapatkan anak. Dia mahu menggunakan kaedah ibu tumpang supaya tiada seorang pun isterinya yang berkecil hati.
“Saya tidak mahu mengecewakan isteri-isteri saya dengan memilih salah seorang daripada mereka untuk hamil terlebih dahulu. Jadi, kami membuat keputusan untuk menggunakan khidmat ibu tumpang,” katanya.
Arthur yang kini mempunyai seorang anak perempuan berusia 10 tahun hasil daripada hubungan terdahulu turut mengakui bahawa dia tidak pernah merasai  pengalaman seperti sekarang.
“Kami cemas, namun pada masa yang sama teruja untuk menjadikan impian memiliki anak ini satu kenyataan,” katanya.

Tambah Arthur, buat masa ini, dia sedang mencari wanita yang sanggup menjadi ibu tumpang serta mahukan seseorang yang boleh memberi keyakinan kepada mereka sekeluarga.
Dia juga sanggup berbelanja sehingga AS$40,798 (RM180,557) dalam proses tersebut, namun mengakui turut terbuka kepada idea untuk mengambil anak angkat pada masa hadapan. – Agensi


FMOW sasar sumbang 10,000 pek makanan sepanjang Ramadan
Oleh KAMARIAH KHALIDI

30 Mac 2023, 5:37 pm
PUTRAJAYA – Free Meals On Wheels (FMOW) iaitu sebuah inisiatif di bawah Yayasan Budi Ihsan Malaysia (YBIM) menyasarkan sumbangan kira-kira 10,000 pek juadah berbuka puasa kepada golongan fakir miskin dan asnaf yang terlantar serta anak yatim sepanjang bulan Ramadan tahun ini.
Pengasas dan Pengerusi YBIM, Datuk Rosli Atan berkata, pek makanan tersebut akan diagihkan menggunakan dua buah food truck khas meliputi lokasi-lokasi yang telah dikenal pasti di Selangor dan Kuala Lumpur.
Menurut beliau, pihaknya telah menyalurkan lebih 100,000 pek makanan sejak program tersebut diwujudkan pada tahun 2020 ketika negara dilanda pandemik Covid-19.
“Sasaran pada masa akan datang adalah inisiatif FMOW dapat bergerak di seluruh negara dengan sebuah food truck bagi setiap negeri untuk kita capai lebih ramai golongan yang benar-benar memerlukan.
“Oleh itu, kita pelawa lebih ramai syarikat-syarikat korporat atau penaja yang ingin bersama-sama YBIM dalam usaha FMOW,” katanya kepada Kosmo! ketika ditemui di Ibu Pejabat YBIM di sini hari ini.
Program FMOW merupakan inisatif penyediaan juadah berbuka kepada golongan fakir miskin serta asnaf yang terlantar dan terbatas pergerakan selain golongan sasar seperti rumah anak yatim dan warga tua.

Sempena bulan Ramadan kali ini, YBIM telah berganding bahu bersama Mahsuri Dagang Sdn. Bhd. iaitu syarikat pengeluar kicap dan sos serbaguna tempatan untuk menjayakan program FMOW.
Pengarah Bukan Eksekutif Mahsuri Dagang Sdn Bhd, Datuk Ahmad Tajuddin Idris berkata, sebanyak 600 botol Kicap Lemak Manis Mahsuri disumbangkan dalam program kali ini sebagai pelengkap ramuan penyediaan makanan.
“Selain bersama-sama YBIM, kita turut menjalin kerjasama dengan pelbagai pertubuhan bukan kerajaan (NGO) untuk menjayakan tanggungjawab sosial korporat sepanjang bulan Ramadan untuk menyampaikan semula kepada masyarakat,” ujarnya. – KOSMO! ONLINE


Nak pinjam RM20,000, rugi RM48,560
Oleh CHERINE JON

30 Mac 2023, 5:02 pm
SIBU – Gara-gara ingin meminjam wang sebanyak RM20,000, seorang akauntan akhirnya mengalami kerugian sebanyak RM48,560 akibat ditipu sindiket pinjaman wang dalam talian.
Ketua Polis Daerah Sibu, Asisten Komisioner Zulkipli Suhaili berkata, mangsa telah tertarik dengan tawaran sebuah syarikat pinjaman wang di laman Google iaitu https://isaving.my/zh dan ingin membuat pinjaman sebanyak RM20,000.
Namun, katanya, wanita tempatan berusia 30 tahun yang bekerja sebagai akauntan di sebuah syarikat swasta itu telah diperdaya oleh suspek, yang menyamar sebagai ejen peminjam wang bank di laman web terbabit.
“Mangsa telah membuat bayaran berjumlah RM48,560 ke dalam lima akaun bank secara 12 kali transaksi melalui perbankan internet dan CDM mulai 28 Mac lalu bagi urusan proses pinjaman seperti dokumen perbankan, pendaftaran, yuran pemprosesan dan pembayaran cukai bagi kelulusan segera,” katanya dalam kenyataan, hari ini.
Menjelas lanjut, beliau berkata mangsa juga dijanjikan pulangan semula wang setelah mendapat kelulusan pinjaman.
Bagaimanapun, Zulkipli berkata selepas membuat kesemua pembayaran, mangsa masih diminta membuat beberapa lagi pembayaran bagi tujuan pengeluaran kesemua wang.

Ekoran itu, katanya mangsa yang berasa curiga kemudian membuat laporan polis, semalam.
Justeru, beliau berkata bagi mengelak menjadi mangsa penipuan scamer, orang ramai dinasihatkan merujuk kepada Pusat Respons Scam Kebangsaan (NSRC) di talian 997 dan ikuti laman Facebook @CyberCrimeAlertRMP @JSJKPDRM. – KOSMO! ONLINE


Mahkamah: Tidak tahu bon RM10 juta ikat diri dengan parti – Zuraida
Oleh NUZULSHAM SHAMSUDDIN

30 Mac 2023, 5:01 pm
KUALA LUMPUR – Bekas Naib Presiden Parti Keadilan Rakyat (PKR), Datuk Zuraida Kamaruddin memberitahu, bahawa beliau menandatangani beberapa dokumen yang disediakan parti itu sehari sebelum pencalonan Pilihan Raya Umum ke-14 (PRU-14), di bawah paksaan.
Malah Zuraida, 65, berkata secara jujurnya, beliau juga tidak tahu sama ada telah menandatangani bon bernilai RM10 juta, yang mengikatnya kepada parti atau dokumen lain.
“Saya hanya diberitahu bahawa saya perlu menurunkan tandatangan saya ke atas dokumen-dokumen tertentu untuk membolehkan saya bertanding di bawah nama parti tersebut, di mana membuatkan saya berfikir bahawa itu hanyalah dokumen-dokumen biasa tentang kebenaran untuk saya bertanding menggunakan nama Parti tersebut.
“Yang pasti, saya sama sekali tidak diberikan apa-apa pilihan lain selain daripada menandatangani dokumen-dokumen yang telah disediakan oleh parti itu. Saya telah menandatangani dokumen-dokumen tertentu di bawah paksaan tanpa diberikan pilihan sebenar, kerana saya ingin terus memberikan perkhidmatan saya kepada rakyat Malaysia khususnya, kawasan Parlimen Ampang,” katanya.
Zuraida berkata demikian dalam pernyataan saksinya pada hari kedua perbicaraan kes saman yang dikemukakan PKR terhadapnya di hadapan Hakim Mahkamah Tinggi Datuk Akhtar Tahir.
Semalam Setiausaha Agung PKR, Datuk Seri Saifuddin Nasution Ismail memberitahu, Zuraida menandatangani bon dengan PKR secara sukarela sebagai memenuhi syarat perjanjian sebagai calon parti sebelum bertanding pada PRU14 pada 2018.

Menurut Saifuddin, Zuraida bukan sahaja mempunyai pengetahuan penuh berhubung syarat tersebut malah tidak pernah mengemukakan sebarang bantahan terhadap perkara itu.
Tambahnya, Zuraida mengetahui keperluan bahawa setiap ahli parti yang memenangi PRU perlu menandatangani bon yang mengikat mereka agar membayar RM10 juta sekiranya meletak jawatan, bergabung dengan pihak lain atau menjadi wakil rakyat bebas.
Terdahulu dalam saman itu PKR mendakwa Zuraida yang melanggar syarat bon, bersetuju untuk membayar parti sejumlah RM10 juta selewat-lewatnya tujuh hari sekiranya berlaku beberapa perkara selepas memenangi pilihan raya atas tiketnya seperti meletak jawatan dalam parti atau bergabung dengan pihak lain atau menjadi wakil rakyat bebas.
Ia mendakwa pada atau sekitar 24 Februari 2021, Zuraida dalam satu kenyataan bersama 10 Ahli Parlimen PKR yang lain mengumumkan peletakan jawatan namun beliau kekal sebagai Ahli Parlimen Ampang iaitu kerusi yang dimenanginya atas tiket PKR dan seterusnya membentuk blok baharu dikenali sebagai Perikatan Nasional (PN).
Sementara itu, peguam Muhammad Nizamuddin Abdul Hamid, yang mewakili Zuraida memaklumkan mahkamah menetapkan pada 23 Jun bagi keputusan kes saman itu. – KOSMO! ONLINE


Baju Melayu Aliff Syukri disamakan kostum Power Rangers
Oleh NURUL IRDINA SUMALI

30 Mac 2023, 5:08 pm
PETALING JAYA – Baju Melayu Datuk Seri Aliff Syukri lagi sekali menjadi perbualan hangat orang ramai apabila disamakan dengan kostum Power Rangers.
Menerusi satu hantaran semula oleh Akeem di Twitter miliknya itu memaparkan, Datuk Seri Aliff Syukri sedang menari dan menyanyi dengan baju Melayu yang ketat seperti kostum Power Rangers mengundang rasa tidak senang orang ramai.
Menurut salah seorang pengguna yang dikenali sebagai Ariaf, imej baju Melayu seolah-olah telah dirosakkan oleh Aliff Syukri disebabkan rekaannya yang ketat dan sendat.
Selain itu, gelagat dia bersama penari latar yang sedang menari terkinja-kinja juga mengundang rasa marah orang ramai kerana tidak menghormati bulan Ramadan.
Ada juga yang bergurau dan berseloroh tentang baju Melayu yang dikenakan Aliff Syukri ini boleh dijadikan sebagai ‘swimming suit’ untuk berenang di Sungai Gombak.
“Lepas solat hari raya Aidilfitri boleh terus terjun dan berenang dekat Sungai Gombak,” seloroh Redz.

“Aku ingat CicakMan, Spiderman, Superman Malaya tadi, rupa-rupanya Cicak Kobeng Malaya nak sambut hari raya tahun ini,” komen Irfan.
“Kasihan zaman sekarang ni, masing-masing terdesak nak dapatkan duit sampai sanggup membodohkan diri dan biar diri dipergunakan orang sebegini,” luah Ummar
Perkongsian Akeem menjadi tular di Twitter dengan tontonan sebanyak 511,000, 1,245 ulang siar dan 2,174 tanda suka menjadi medium hangat pengguna berseloroh dan meluahkan rasa kesal. – KOSMO! ONLINE


Tak sempat berbuka, udang galah masak lemak sudah basi
Oleh NURUL IRDINA SUMALI

30 Mac 2023, 6:07 pm
PETALING JAYA – Harapan seorang wanita untuk makan udang galah masak lemak musnah apabila juadah yang dibelinya itu basi sebelum sempat dimakan ketika berbuka puasa semalam.
Kata wanita tersebut, dia membeli lauk itu untuk dimakan sebagai juadah berbuka puasa, namun hampa.
Menjengah ke ruangan komen, rata-rata meluahkan rasa kesal dan serik dengan penjual makanan di bazar dan ada yang tidak mahu lagi menjejakkan kaki di bazar Ramadan.
“Beli dekat restoran lagi berbaloi, insya-Allah tak ada masalah harga. Lagipun harga makanan di bazar dengan makanan di kedai makan lebih kurang sama,” komen Pauzi.
“Beli ayam gunting daripada peniaga yang selalu kami beli tapi tak tahu kenapa apabila makan rasa banyak tulang daripada isi. Sejak itu, terus tak masuk bazar,” komen Linda.
“Pernah beli martabak ayam satu, daging satu, apabila nak makan tak tahu mana yang ayam dan daging. Rasa sama, penuh bawang dan telur,” komen Nur Hasliza.

Perkongsian itu menjadi tular di Facebook dan meraih 418 tanda suka dan 407 komen sehingga menjadi medium orang ramai untuk meluahkan rasa tidak puas hati mereka. – KOSMO! ONLINE


Hujan lebat, ribut petir di beberapa negeri petang ini
Oleh NURUL IRDINA SUMALI

30 Mac 2023, 5:17 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di beberapa negeri sehingga pukul 7 malam.
MetMalaysia dalam kenyataan di Facebook berkata, antara negeri yang dilanda ribut petir, hujan lebat dan angin kencang ialah Selangor, Negeri Sembilan, Melaka dan Johor serta Wilayah Persekutuan Kuala Lumpur, Putrajaya dan Labuan.
“Selangor antaranya di daerah Klang dan Petaling, Negeri Sembilan antaranya di Jelebu, Seremban, Port Dickson, manakala Johor di daerah Tangkak, Segamat dan Muar.
“Sementara itu di Sarawak cuaca buruk dijangka melanda Sri Aman, Sibu, Mukah, Kapit, Bintulu, Miri dan Limbang manakala di Sabah membabitkan daerah Pedalaman, Pantai Barat, Tawau, Sandakan dan Kudat,” katanya.
Kata MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelas MetMalaysia. – KOSMO! ONLINE


Lelaki enggan duduk sebelah penumpang gemuk dihalau dari pesawat
Oleh KOSMO!

30 Mac 2023, 6:00 pm
WASHINGTON – Seorang lelaki mendedahkan pengalaman dia diarahkan turun dari sebuah pesawat selepas membuat aduan mengenai perasaan tidak selesa untuk duduk di sebelah penumpang berbadan gemuk, lapor laman berita Fox News kelmarin.
Berdasarkan hantaran yang tular di laman perbincangan Reddit, lelaki yang tidak mendedahkan nama syarikat penerbangan itu berkata, ketika kejadian, dia mahu menaiki penerbangan pulang ke negaranya.
“Saya melihat seorang lelaki gemuk  duduk di kerusinya dengan sebahagian kerusi saya turut diduduki oleh individu itu.
“Saya sendiri bukan lelaki bersaiz kecil. Saya memiliki bahu yang lebar  dan tinggi 190 sentimeter. Jadi, saya akan berasa tidak selesa,” ujarnya dalam hantaran tersebut.
Tambahnya, dia terus mengadu kepada kru kabin mengenai isu tersebut, namun diberitahu bahawa individu terbabit turut menempah tempat duduknya untuk digunakan.
“Saya bertanya kepada mereka bagaimana situasi itu boleh berlaku sedangkan tempat duduk tersebut telah dibeli oleh saya. Saya menyatakan bahawa syarikat penerbangan tersebut mempunyai kualiti perkhidmatan yang tidak terlalu teruk beberapa tahun lalu (tidak seperti sekarang),” tulisnya.

Kata-kata itu membuatkan dia digelar biadab oleh kru kabin sebelum diarah turun dari pesawat dan dia diberitahu akan menerima pampasan.
“Lelaki gemuk itu  menggelar saya ‘fobia terhadap  orang gemuk’, manakala beberapa penumpang lain memerhatikan saya dengan pandangan skeptikal,” ujarnya.
Hantaran itu menerima pelbagai komen pengguna Reddit dengan ramai memberikan pendapat masing-masing.
“Dia menghina lelaki gemuk itu. Adakah dia ada cuba bercakap dengan penumpang tersebut supaya mengalihkan sedikit kedudukannya sebelum pergi mengadu kepada kru kabin? Cuba belajar untuk berdiplomasi,” kata seorang pengguna media sosial. – Agensi